text:
Ambienti: sa vitòria de is ambientalistas sardus
Terra - Su TAR Sardigna amparat s'ambienti e is animalis chi ddoi bivint: su Tribunali Amministrativu Regionali (TAR) de sa Sardigna at donau arrexoni a su "Gruppo di intervento giuridico" (Grig): in s'ìsula sa tùrturi aresti non si podit cassai.
Su 2 de su mesi de cabudanni passau, ddu ammentaus, est torrada a incumentzai sa cassa, ma cun sa sentèntzia de su TAR is cassadoris de Sardigna non podint isparai prus a custu pilloni de sa famìlia Columbidi chi fait su niu in su su territòriu sardu.
Manna 27 tzentìmetrus e cun nd'unu pesu de 145-160 grammus, sa tùrturi aresti (Streptopelia turtur) de Sardigna est sa rapresentanti prus pitia de sa famìlia de is Columbidi. In diri de oi si connoscit po finas poita custu pilloni tenit una carena istinca, una conca pitica e unu bicu curtzu.
Duncas, is giuigis amministrativus faint binci is ambientalistas chi, atressu de s'abogau Carlo Augusto Melis Costa, ant bòfiu amparai sa tùrturi aresti. Sa frimmada est tucada luegu. Su motivu est acapiau a sa matàntzia chi iat èssiri fata cun probabilidadi manna de sa cassa, comenti si fueddàt in su calendàriu de cassa, in sa parti innoia si chistionàt de "assurdo carniere potenziale di 539.805 capi abbattibili dai 35.987 cacciatori autorizzati".
Su Tribunali Amministrativu Regionali de sa Sardigna aghillit sa rechesta de s'abogau Melis Costa. Ddu fait istabilendi ca cussa "brisaca" est manna meda. Ant gherrau impari a su "Gruppo di intervento giuridico" (Grig), a su "Wwf Italia", a sa "Lega per l'abolizione della caccia", a s'"Ente Nazionale Protezione animali" (Enpa), a sa "Lega Anti Vivisezione" (Lav), a sa Lega Italiana Protezione Uccelli-BirdLife Italia (Lipu-BirdLife Italia) e a sa "Lega Nazionale per la Difesa del Cane" (Lndc animal). Su calendàriu de cassa 2021-2022 est istètiu frimmau puru po àterus pillonis, est a nai po su cabarossu, po sa bicatza e po sa lèpiri de argiola.
Non est ancora acabbada innoi, poita su 14 de su mesi de cabudanni ddoi at èssiri un'àtera sentèntzia chi pertocat àterus pillonis.


c: text/html

text:
Su Gazetinu, giòbia 16 de cabudanni de su 2021
Terraba, mortu a pustis de àere fatu su vatzinu – Sa Procura de sa Repùblica de Aristanis at incarreradu un’iscrucullu in contu de sa morte de unu pensionadu de 67 annos, Franco Ariu, chi dd’ant agatadu mortu chenàbura passada in domo sua, in Terraba, in ue biviat a solu. Ariu s’est intesu male a pustis chi aiat fatu sa de duas doses de su vatzinu “Moderna” e, immoe, is familiares bolent ischire ite at ingendradu sa morte totu in una de su parente. Lunis su mèigu legale at fatu s’autopsia a su corpus de s’òmine e immoe s’abetat su resurtadu de sa perìtzia.
Abusos a dannu de una neta, arrestadu – Cun s’imputu de àere abusadu de una neta minorenne, a un’òmine de sessanta annos dd’ant arrestadu is agentes de s’Iscuadra Mòbile de sa Cuestura de Aristanis, chi nche dd’ant inserradu in su presone de Màssama. Sa chistione, dìliga meda, est acontèssida in una bidda acanta de Aristanis e nd’est essida a pìgiu in is chidas passadas. Sa pitzochedda su mese passadu at contadu a sa mamma e a su babbu de is cumportamentos de su tzieddu. Dae inoghe nd’est nàschidu un’iscrucullu de sa Politzia, chi at cunsignadu a sa Procura de sa Repùblica de Aristanis una relata chi at portadu a s’arrestu de s’òmine. Is violèntzias paret chi esserent andadas a in antis pro unos cantos meses. A inghìriu a inghìriu de custos acontèssidos ddoe est fintzas una situatzione de problemas sotziales de sa famìllia de sa pitzochedda.
Mancant mèigos – In Guiltzier, in Barigadu e in Marmidda sa mancàntzia de mèigos de base amegat de ingendrare un’emergèntzia ischeta. Custa est sa mapa de is crititzidades pintada dae su segretàriu provintziale de sa Fimmg, Alessandro Usai. Is vàcuos non pertocant a is professionistas chi andant in pensione isceti, ma fintzas a cussos chi s’ismalàidant e non ddos remplasat nemos. Sa situatzione est prus pagu grave in is biddas acanta de su cabulogu de provìntzia o in is biddas prus mannas.
Assou, mustra de fotografias – Domìnigu in Assou ant a inaugurare sa mustra fotogràfica cun is retratos chi su fotògrafu Pierluigi Dessì at tiradu a is bividores de sa biddighedda a pees de Jara. A sa mustra ddi narant “A immàgine e assimìgiu” e regollet 20 iscatos. S’abertura est domìnigu, a is chimbe de merie, in bia de Santa Maria, in Assou. Sa faina faghet parte de su progetu “Fotografia cuntemporànea in Marmidda”, pensadu e contivigiadu dae s’assòtziu “Su Palatu Fotografia”, a manos de pare cun su Cunsòrtziu turìsticu de “Is Duas Jaras”.
Antoni Nàtziu Garau
—–
Attività realizzata col contributo della Regione Sardegna – IMPRENTAS 2020-2021. LR 22/2018, art. 22

robotstxt: allowed

filter: keep


text:
Fit una die de premiu de poesia in duna bidda de Logudoro, accurtzu a Tàttari. Sa zente fit già assentada in sas cadreas de su salone de su Tzentru Sotziale e finas sa Giuria fut sétzida a logu sou e-i sos giurados fint agabbende a frimmare sos diplomas Bustianu, unu de issos, poeta e iscrittore de sos mezus de Sardigna, a pinna in manu, fit isettende su Turnuu sou pro frimmare, abbaidende su libereddu de sas poesias premiadas. A unu tzertu mamentu nd'altziat sa conca pro dare un'ojada a sa zente e abbojat sa mirada de una fémina chi no aiat bidu mai. Non la connoschiat cussa fémina, Bustianu; non l'aiat bida mai. Issa non nde tiraiat sos ojos dae sos de isse fissos che-i sos de un'istàtua de altare. Su collega chi aiat a costazu, intantu l'aiat postu sos diplomas sutt'a sas monos e i'aiat dévidu toccare pro nde l'ischidare ca pariat drommidu a sonnu isoltu. Bustianu si tremet, s'accontzat in sa cadrea e leat a frimmare unu diploma fatt'a s'àteru chìrrièndelos a un'a unu dae dresta a manca sena nemmancu abbaidare a inue fit iscriende. Cumpridu de frimmare sos diplomas, accollos prontos prò sa premiassione: giurados, cuncurrentes, premiados e prubbicu. Su segretoriu chi est finas su cunduidore de so tzerimònia, manu manu dat sa peràula a su Sìndigu, a S'Assèsssore a sa Prubbica Istrussione, a su presidente de sa Giuria. Comente cumprint sas pralladas, su Segretariu leat a legger su verbale e, iscomintzende dae sas mentziones e, fattu fattu dae su de tres e de duos prémios, giamat sa poetessa chi at bìnchidu su primmu. Est una noitola; propiamente sa chi Bustianu si fit mirende e chi fit mirante a Bustianu. Si pesat unu tai-tai chi non finit pius e issa, Filumena, si ficchit cun dignidade e a passu lenu s'avviat a su palchu a ojos calados e a risittu in laras. Est una fémina de una barantina de annos, bianca e rùja cun sos pilos castanzos longos fin'a mesu ischina, istrizile ma non romasa, galana in s'andanta chi paret chi non ponzet pes in terra, at una munedda niedda e longa fin'a pes, isperrada a un'ala chi lassat bider su benùju e... pius puru e una camija bianca e recamada cun dun'iscialle bettadu subr'e pala. Comente arrivit a su palcu acalaizu ingrusciat sa conca a s'ala de sa Giuria e de pius s'ingrùscit a s'ala de su pùbbricu. Bustianu tanda si ficchit e abbetit un'ater'unu trai tai de manos sena isbìrridos. E torrat sa mudesa in sa sala. Sa poetessa legget sa poesia sua, su Sìndigu l'intregat su premiu e si pesat un'ater'unu tai-tai a fùrriu, sas màcchinas fotogràficas lampizant a manca e a dresta e issa passat a toccare sa manu a sa Giuria. Addaghi arrivit a Bustianu si frimmat pius de. un'iscutta ca isse li porrit ambas manos e li faghet sena si perder in medas peràulas: "Ses una fada" - "Gratzias" faghét issa sighende a andare. Comente sa poetessa si nde falat dau su palcu, su segretariu narat gràtzias a tottu e cùmbidat sos chi bi sunt a s'ustu chi s'at a fagher in dun'Agrìturismu a s'ala de Sas Renas. Bustianu coitende s'accurtziat a Filumena e la saludat nèndeli chi non podet trattenner ca at un'impignu importante in Tàttari e chi l'at a telefonare pro li dare una nova chi l'at fagher piaghere mannu. . "E, tando, noaramilu como su chi mi deves narrer, non mi lessas gai in oriólu" faghet issa cun su risittu in laras. "Deves tonare sàpadu ca as bissu su prémiu de sa bidda a una pàja de chilometros dae inoghe. Sa premiassione est a parte de sero. Àteru non ti poto narrer e, iscùjami, ma non poto proopiu trattener" narat Bustianu e, astringhendeli sas manos si l'accùrtzìat e si la basat in ccvanos "Adiosu, tando - faghet issa sempre cun su risittu - za nos amus a intender..." E, gai lassados si sunt, Filumena e Bustianu, che duas pessones amigas puru si fintzas a pagas oras innantis non si connoschiant. E derettu tuccat a domo s'omine e impressadu puru ca a sas tres deviat esser a caddu in s'ippodromu de Tàttari pro su cuncursu ippicu. Aiat sos minutos contados pro mandigare unu mossu, pro si ponner sos pannos pro setzer a caddu e prò leare s'ebba a che la giugher, intro de su van, fin'a s'ippodromu. A caddu, iscaldende s'animale a trottu o a canterinu, aiat de continu cuddu pidinu de sa poetessa binchidora de su prémiu su manzanu e non bidiat s'ora de li poder telefonare pro intender assunessi sa boghe, sua armoniosa. "Bella fémina - pensaiat passende addenantis a sas tribunas e chirchendende un'assimizu inter su prùbbicu.. - Bella fémina e a biada a s'omine che si l'hat cojuada... Non mi l'at presentadu custu manzanu, su maridu e, podet dare finas chi siet bistada sola o cun amigos. Poetes de sa bidda sua non bi nd'aiat ma de cussa leada bi nd'aiat duos, duos mascios e de sos pius bonos... Ma eo non l'apo bida cun issos... fit sola... sola de su tottu... Si no aia àpidu custu impignu, già non nde fia istadu inoghe fattu a sos caddos... Inie mi fia frimmu, a bustare" E... in su mentres chi s'idiat a costazu de Filumena, bustende e cun issa a coro a coro arrejonende, acce chi lu giamant pro intrare in campu. Toccat s'ebba e a canterinu est a ojos a sa Giuria. Saludat cun sa manu dresta e ghindat a s'ala de sos ostàculos. Unu gìàmìdu cun sa limba imbolicada intro de sa bucca e si faghet su de unu, su de duos e su de tres ostàculos. Mantenet e affilat s'ebba a su muru cun su cantu de sa perdighe; s'ebba non si faghet pregare e de filada si faghet àteros tres ostàculos sena difficultade peruna. Bustianu guasi la frimmat ma in presse l'appretat e si faghet su passazu de su terighìnu sa doppia gabbia e-r sa riviera. Dae igue a si brincare sos ultimos duos ostaculoss non bi cheret meda. E gai cùmprit su percursu a totta fua fintz'a s'istallu de sa Giuria. Saludat in mesu a su tai-tai de sa zente e, sempre a canterinu, truvat a s'ala de sas iscuderìas, Comente arrivit si nd'ettat dae caddu, dat unu carignu a s'animale, a manu ispalta li lassat leare unu dulche e dat sas rédinas a su nebode pro la passizare a l'asciuttare, Isse no ischit ite fagher. Est a bémidas chi non podet poderare e cun sos ojos de su coro est bidende cudda femina chi non fit sa sua ma chi sa sua esserèt bistada pro cantu la fit disizende. S'ammentat de aer su numeru de su cellulare de unu gìuradu de su prémiu de poesia chi, a-i cuss'ora podiat esser ancora bustende cun sos àteros e s'attrivit. "Compare Giommari', Bustianu so... Emmo, tottu bene... Ehi, su primu m'apo leadu fintzas a-i como, si non bi nd'at atere chi faghet mezus de a mie, O compa', fàghidemi su piaghere de mi passare cusso binchidora de su prémiu chi apo de li narrer cosa... Ah! Già est igue?!... E tando passademila e gràtzias". Cuss'iscutta pariat un'eternidade... " Ehi! Bustianu so... Cheria ischire a it'ora ti poto telefonare istanotte cando arrivis a domo tua... non cherzo, ma però, infadare sa familia, ca sinon t'apo a faeddare cras manzanu... Ah, cras manzanu ses in iscola... e, tando a pius a tardu o a ora de sas duas cras sero. ... S'impignu chi aio?! Ah! Già est andadu tottu bene, già, fintzas a-i custu mamentu... Adiosu, adiosu e a mezus bider" E torrat a caddu pro sa de duas proas e binchet custa e sa de tres. Ma dae conca non nde li fit bessidu alu cuddu pidinu chi sighiat a copeddare e a rotzigare sena perun'asséliu. Arrividu a domo. Carignendesi s'ebba innantis de che l'iscappare, e abbaidendesila in ojos lo faghet che chi esseret faeddende a unu cristianu: "Ohi! Armidda, Armidda, si l'ischeras! Como non ses tue ebbia chi mi pones in oriolu a mie... Pius a tardu, cando at pensadu chi Filumena podiat esser arrivida a domo sua at telefonadu cun sa timória in coro chi l'aeret torradu peràula su maridu. A sa primo ischigliada, ma però, mi' a Issa Filumena, cun sa boghe sua de fada. "Ti cheria dare sa bonanotte e cheria esser seguru chi essères arrivida in bonora a domo tua." - "Tottu bene, Bustia', tottu bene e, si Deus cheret nos amus a bider sàpadu chi benit, finas si apo difficurtade ca no ìsco comente mi che torrare ca a denotte a sa sola eo non m'attrivo a viazare" "Pro cussu su remédiu già b'est... Bastat de tuccare s'incras a dedìe..."-"E tando mi cumbenit a benner in pullman e a mi chircare un' allozu prò drommire"- "Pro cussu non ti deves leare pensamentu perunu ca, su logu pro passare sa notte già l'amus a agattare. E tando restamus gai: eo benzo a t'abbojare a sa frimmada de su pulmann sàpadu a manzanu e dabói andamus paris a su premiu."-" Bene meda e a nor bider sanos" - "Deus chèrfat" e serrat su telefonu cun tottu chi si cheriat ancora trattenner. Deus ischit comente at passadu sa notte Bustianu. Non b'aiat médiu de serrare oju... O fit in su cuncursu de poesia o, fit a caddu in su cuncursu ìppicu. In su drommischida a caddu aiat sas ancas moddes e-i s'ebba che li bessiat a tortu e, o révudaiat o nde bettaiat s'ostaculu su pius fàtzile. In su lettu si boltaiat unu pagu a dresta, unu pagu a manca sena resessire a leare asseliu un'iscutta. Eppuru fit istraccu e mortu de sonnu. Sos ojos los intendiat pesosos, mesu serrados e-i sas laras siccas. Donzi ora nde fit in terra, pro buffare abba frisca, pr s'isgiucare sas manos, sa cara, sas tzelembros: chi li muidaiant che unu casiddu. Sena nemmancu si nd'abizare, ma però, at leadu sonnu e nde l'at ischidadu su sole chi intraiat dae su balcone serradu a unu boe. Sa chida che fit barigada comente sempre: su manzanu a iscola, ca fit mastru e-i su sero fatt'a sos caddos, o cun s'ebba sua o in s'ippodromu cun dunu caddu de un'amigu sou chi fit preparende pro brincare. Unu caddu maravizosu, frade pienu de Armidda ma, forsis sende masciu, pius pomposu. Como est igue, Bustianu, a sa frimmada de sos pullmanns, isettende a Filumena chi l'aiat dadu s'abboju. Ainnantis de partire dae domo aiat sétzidu s'ebba pro una mes'ora bona, l'aiat fattu unu pagu de passamanu e i'aiat approendada. In s'isettu fit chirchende de bider sa fémina cun sos ojos de s'immaginassione ma non si l'ammentaiat. E gai, totta sa chida che fit barigada: la chircaiat in s'ammentu, ma non bi la faghiat a la bider propiamente comente fit. S'andanta s'ammentaiat, sos modos galanos e-i sa boghe, armoniosa, ma non resessiat a s'ammentare sa cara, sos ojos, sas laras, sos pilos... Pro gai non nd'aiat pérdidu s'apalpidu de sas manos suas carignosas cando l'at saludadu: manos de belludu, manos de bràmidas de rosa, manos de ispantu ... E tottu sensat cando su pullmann s'accherat a su biccu de sa contonada. Bustianu torrat a pes in terra torrat a sa realidade. Una manu est saludende intro de su pullmann: est issai Filumena. Comente si frimmat sq màcchina, sa Fémina nd'est in terra, tottos duos s'abbratzant e si basant in càvanos. Bustianu li leat sa valigetta e s'avviant a s'ala de sa màcchina. Leant pro ch'essire dae Santa Maria ca s'omine istat in Santu Giuanne, a pagu frettu dae Tàttari. "Como andamus derettu a domo, gai t'as a posare un'iscutta ca tes esser istracca dae su viaggiu", faghet Bustianu abbaidende s'istradone. "Ap'a disturbare sa famìlia" faghet Filumena, ma isse non la lassat nemmancu stghire: " Cussu perìgulu già non b'est... Eo isto a sa sola; ello non l'ischis chi so bagadiu?..." "Eh! Bagadiu!... Bajànu asa narrer - rispondet issa fattendesi ruja in cara ma no ischia chi fisti..." -"Single - narat isse riendesinde - a sa sola sena infadare a niunu e... isto finas bene, antzis, bene meda ca non mi cumandat niunu.,. Si no est chi... Si no est chi... Chi sas cosas mudent... Comente mudat su bentu chi no est sempre su matessi. Cussu l'at a ischire Deus chi cumandat pius de s'omine... A nois toccat de ponner mente..." "E cussu za est beru, Bustia'... E, tando chi siet fattu comente Deus cheret..." Sa màcchina in cussu marnentu fit passende a costazu de s'inferriada chi faghet de cresura a su logu de su poeta nostru, cando s'ebba, dae s'ala de intro, galoppende e annijende, ponet fattu pro fotta sa longària. " E-i custu caddu?!" faghet Filumena totta maravizada. "Custu caddu est un'ebba: s'ebba mia, Armidda si narat - faghet Bustianu intrendeche sa màcchina in su gancellu chi aiat abbertu cun su telecumandu - Beni chi ti l'ammustro, est s'àteru mermu de sa familia mia", S'intrat sa manu in busciacca nde bogat duos dulchigheddos, unu lu dat a s'ebba e-i s'àteru a Filumena chi a manu ispalta lu porrit a sa calarina. "Amantiosa de caddos ses, Filume'..." narat s'omine carignende sa giua de s'animale. - "Amantiosa e setzo a caddu, Bustia'; apo fattu s'iscola... E cantos annos tenet cust'ebba?" - "Cust' ebba tenet ott'annos. Est nàschida inoghe; est fiza de un'ebba mia etottu, Patrìtzia si narat. Che-i sa marna est bistada ebba curridore e che-i sa mama, a tres annos, at bìnchidu su Derby de sos orientales in Chilivani e che-i sa mama est passada dae sas cursas a su cuncursu ìppicu. Custa, che-i sa mama, galoppende, apprettada o muntesa, sos pimones los movet sempre in sa matessi manera. At unu portante chi paret caminende subr'e s'ambaghe. Est una fiza de Abramo chi nd'at dadu de caddos bonos in Sardigna!..." - "E ite nd'as fattu de sa mama?"- "L'apo tenta fintza a cando custa no at finidu sas cursas, fintza a battor annos e, dabòi l'apo béndida pro allevare. Intantu nd'apo bogadu custa dae sas cursas e apo comintzadu a l'approntare a brincare. In pagu tempus s'est fatta unu campione. Bestiamene de ratza e bestiàmene masedu! Dae sende minore l'apo pesada sempre che una criadura finas si aiat sa mama. L'apo domada inoghe etottu e cun tempus e issa non si hà'est hènìmancu abizada. Fintz'a un'annu l'apo tenta a fune e, dabói, sigomente pro a mie fit unu disaógu, apo sighidu a fagher su tribàgliu de domadura, cun sa boghe, su suìttu, sa perdighe e àteros tzinnos chi issa at imparadu a cumprender fintza a mi l'ammustrare comente mi l'ammustrat ponzendebéi mente totòra che unu cristianu". E, sigomente a Filumena la bidiat ispantada, li faghet: "A ti piaghèt?" "E mi piaghet meda ca est bella: est de bona armiddada, sa conca paret de unu puzone de casu, ojimadura (s'idet chi est maseda), bene abbertos sos archiles e-i sos fundos bonos, su bentinu castanzu paret de belludu e, candelada coment'est cun giùa e coa niedda, est un'ispantu, Deus la muntenzat" faghet issa perissiendesila totta a inghiriu. "Si la cheres setzer custa est un'anzone; cantu tiras de botte" - "Trintases". "Apo una paja de gambales numeru trintotto, custos pantalones chi tenes andant bene e tue ses a caddu" - "De abberu ses nende? Mi' chi bi l'acconco, mi'" "Beni cun megus" faghet Bustianu abberzende sa giaga e affilendesi a s'iscuderia. Filumena serrat e ponet fattu. S'omine li porrit sos gambales, leat su filetto e cun dunu suìttu giamat s'ebba chi sena si fagher pregare est pronta pro leare su mossu. L'insèddat, i'astringhet sa chingia e l'iscappat pro disunfiare sa matta. Dae igue a un'iscutta la torrat a giamare e li torrat a astringher sa chingia nende a sa fémina: "Le', Filume', s'ebba est pronta." Filumena leat sas rédinas cun sa manu manca chi arrimat a s'armu, sa dresta subra de s'arcu de sa sedda e mùjat s'anca manca altziende su pe'. Bustianu l'aggantzat a su cambutzu e issa, leat s'iséddiu e si che setzit a caddu. Bella fémina cornante fit a cadd-u parìat una dea,.. S'ornine s'arrùmbat a s'isteccadu e issa toccat a trottu de iscola. Fattos pagos giros mandat s'ebba a canterinu, l'affilat a sos ostaculos e attaccat a brincare che in cuncursu. Cumpridos sos ostaculos torrat a inue est Bustianu e si nde falat. Isse si l'abbratzat e li faghet: "Ses un'ispantu" e si la basat in laras. Unu basu longu a laras abbertas e a oios serrados sutt'a s'ojada de Armidda chi fit isettende a nde li falare sa sedda e a nde li bogare sa brìglia. Addaghì finint si leant sas manos e si fìssant in ojos cun sas laras mudas ma chi cherent narrer unu bene de peràulas chi onzunu ìntregat a su coro de s'àteru. Passada una bell'iscutta Bustianu nde falat sa sedda a s'ebba e Filumena nde li bogat sa brìglia e li dat unu carignu. Armidda partit galoppende e crabittinende che chi essèret cuntenta pro sa funtzione chi aiat bidu, "Duas cosas paris amus, Bustia', tue e deo: sa poesia e-i sos caddos" faghet F-ilumena "Bi cheret sa de tres" torrat peràula Bustianu abberzende sa gianna. "Sa de tres est chi finas deo so bagadìa o... bajana che a tie" rispondet sa fémina cun su risittu in laras. Ambos duos ch' intrant in domo e... si serrat sa gianna.
Nino Fois (Porto Torres)
1° premio 2006 (Sezione prosa «Angelo Dettori»)


text:
abborrigàda , nf: abburricada, burrigada* Definitzione brulla pesante, giogu de martzocu: una brulla ti fatzo, un'ogu ti ndhe bogo Sinònimos e contràrios ghelea, molentada, tontesa Frases fatu m'at sa mascarada proite mi cheriat bellu, ma no b'at piús apellu fata chi est s'abburricada! (G.Atzori) Tradutziones Frantzesu sottise, bêtise Ingresu bad joke Ispagnolu borricada Italianu brutto schérzo, spropòsito Tedescu schlechter Scherz, großer Fehler, Dummheit.
desatínu , nm: disatinu Definitzione cosa chi faet o narat chie est fora de tinu, cosa chi andhat male, dannu (chi podet èssere de pagu contu coment'e unu bidhídhiri de pipiu chi pagu atuat, unu dispetu, o fintzes dannu mannu); su no giare atentzione, su no atinare o atuare a sa cosa chi si est faendho / èssere in d. = èssere fora de se Sinònimos e contràrios balossímini, dilbaratu, isabóriu, lochidadi, macheine, tontesa / dannu Frases su brassanu bratzu sou crudele e assassinu at fatu subra mia disatinu ◊ a fortza de bufare faghent disatinos in domo ◊ tue giughes sa limba che fiama e faedhendhe naras disatinos 2. ite disatinu, che dhi est orrutu unu cambu mannu a pitzu!◊ fillu tú cun is amighixedhus malus est faendu disatinus! Ètimu spn. Tradutziones Frantzesu bêtise, sottise, vandalisme Ingresu inattention, rave, silliness, vandalism Ispagnolu desatino, vandalismo Italianu sciocchézza, farnètico, spropòsito, sprolòquio, disattenzióne, vandalismo Tedescu Wahnsinn, Unaufmerksamkeit, Wandalismus.
dortidúdine , nf Definitzione su èssere trevessos, trotos, su no èssere bonos a cunsiderare (o su no bòllere cunsiderare) is cosas e giare arrexone a chie dha tenet Sinònimos e contràrios arrevesciori, dortine, revessidade, revessura, revessiu, tortíghine, trotímene | ctr. sabiesa Frases lampu ca ndhe zughet, de dortidúdine, cussu, est abberu: mancu a fune afilat! Tradutziones Frantzesu sottise Ingresu silliness Ispagnolu estupidez Italianu stoltézza Tedescu Unklugheit.
iscabadoría , nf Definitzione su èssere chentza cabu, trotos, revessos; isciolóriu, cosa chi no tenet sétiu Sinònimos e contràrios arrevesciori, dortine, revessura, trotímene / bambiore, isabidóriu, isciallóriu Ètimu srd. Tradutziones Frantzesu sottise Ingresu obtuseness Ispagnolu necedad Italianu stoltézza Tedescu Torheit.
isciallóriu , nm: isciolóriu, issollóriu, issolóriu, sciollóriu Definitzione nada o fata de perunu contu, bamba, unu pagu a machine Sinònimos e contràrios isabidóriu, isciallocu, isciolovru, lérina, lochesa, lochidadi Frases no fatzais isciallórius ca nc'est su perígulu chi is sordaus acapint a cancunu! ◊ custu baliodho mi nat chi sunt issolórios ◊ si custos issollórios ti fachent passare unu cuartu de ora de bonumore det èssere unu piachere Ètimu srd. Tradutziones Frantzesu sottise Ingresu silliness Ispagnolu tontería, bobada Italianu sciocchézza Tedescu Albernheit.
lochímini , nm Definitzione cosa de macos, chi faent o narant is macos Sinònimos e contràrios balossímini, bambímine, desatinu, isabóriu, isambrúliu, lochesa, lochidadi, lolluine, tontesa Ètimu srd. Tradutziones Frantzesu bêtise, sottise Ingresu silliness Ispagnolu tontería Italianu sciocchézza Tedescu Dummheit.
locúra , nf: lucura 1, lugura 1 Definitzione fata o cosa de locos, de gente pagu sàbia, pagu abbista / learesila a lucura = a zogu, a brulla, chentza cabu Sinònimos e contràrios arrevesciori, dortidúdine, machighinada, macheine, revessidade, revessura | ctr. sabiesa, sabiore Frases pòvera conca: gríglios e luguras si sunt giambados in mughedhu sutzu (P.Casu)◊ canta cudhu cantu de sa tristura pro pibiu e pro lucura in cust'adhe de piantu! (A.Serra)◊ locura est chi presumant sos cocois ca giughent corros a pòdere arare (Cubedhu)◊ is lucuras fatas de is mannus tuus dhas tengu iscritas ◊ si no si ndh'at a àere frutu est locura su pagare! (F.I.Mannu) Ètimu spn. locura Tradutziones Frantzesu sottise, frivolité, futilité Ingresu foolishness, trifle Ispagnolu necedad, frivolidad Italianu stoltézza, frivolézza Tedescu Dummheit, Frivolität.
lollúghine , nm: lullúghine Definitzione cosas de lollus, de gente bamba, de pagu contu; fintzes cosa chi si narat a murrúngiu, su pisibisi chi si faet foedhandho a iscusi (fintzes a bodheta) Sinònimos e contràrios balossímini, isabóriu, ischipudhàmene, isambrúliu, lolluine, pisibisi 1, pispisu, tonteria 2. abbizósicu e letranchicurtzu, fit a lollúghines, masticàndhesi una tzica a trachedhu de dentes Ètimu srd. Tradutziones Frantzesu bêtise, sottise Ingresu silliness Ispagnolu tontería Italianu sciocchézza Tedescu Dummheit.
macheíne , nm: machine, machini Definitzione pecu mannu de su cumportamentu de sa persona chi ammostat de no portare capia, de no cunsiderare is cosas, de èssere chentza igudítziu, pagu abbista; css. fata o nada pagu sàbia, fintzes cosighedha de pagu importu Sinònimos e contràrios machíghine, machímene | ctr. sabidoria, sabine Maneras de nàrrere csn: a m. = a meda, a fuliadura, a malistropiadura, o fintzas chentza zudíssiu; essíreche in machines = nàrriri iscimprórius, acabbai nendi tontesas, essiri in coranta mois; catzare su m.= lassai de fai tontesas, imparai a no fai tontesas, iscrammentai Frases machine si niat, custu, sempre zoghendhe!…◊ su machine est de trinta ses zenias e tue l'as leadu 'e trinta sete! (Sassu)◊ ista mudu e lassa sos machines! ◊ che ingullit pro bonos totu sos machines chi intendhet ◊ ti lu catzat su machine si leas su ferru ingrujadu a manos!…◊ ponindhe fatu a su machine tou no mi apo fatu sas fainas ◊ su macheine unu filu at de picare! 2. at brigau po machines 3. los istimaiat a machine ◊ in campu bi fit s'antunna a machine Sambenados e Provèrbios prb: de machine e poesia ognune at sa parte sua ◊ su machine alligatu est peus de su naturale Ètimu srd. Tradutziones Frantzesu folie, sottise Ingresu madness, nonsense Ispagnolu locura, desatino Italianu pazzía, dissennatézza, scemènza Tedescu Wahnsinn, Unsinn, Unverstand, Dummheit.
machiòre, machiòri , nm Definitzione pecu mannu de su cumportamentu de sa persona chi ammostat de no portare capia, de no cunsiderare is cosas, de èssere chentza giudítziu, pagu abbista; css. fata o nada pagu sàbia; dannu fatu chentza dhue pentzare bene, faendho a sa maconatza Sinònimos e contràrios desatinu, lochesa, locura, macheine, mancantésimu, mediori / travessura Maneras de nàrrere csn: piàchere a m. = pràxiri meda; bogai is machioris de conca a unu = catzàreli su machine, currèzerelu, iscarmentàrelu Frases est unu machiori solu a dhu pentzai chi un'ómini de otanta annus bandit a si cojai cun d-una picioca de dexiotu! ◊ mancu mali chi no dhi est benniu su machiori de bociri custa puru! Ètimu srd. Tradutziones Frantzesu folie, sottise Ingresu craziness Ispagnolu locura Italianu pazzía, dissennatézza, scemènza Tedescu Wahnsinn, Unsinn, Unverstand, Dummheit.
tontímine, tontímini , nm Definitzione su èssere tontos, farta de abbistesa, de inteligéntzia Sinònimos e contràrios balossímini, mincioneria, tontedade, tontíghine | ctr. abbistesa, inteligéntzia Ètimu srd. Tradutziones Frantzesu sottise Ingresu slowness Ispagnolu torpeza Italianu ottusità Tedescu Stumpfheit.
tortèsa , nf: trotesa Definitzione su èssere trotos, su dha pentzare a trotu, su abbetiare chentza arrexone; cosa pentzada o fata po male Sinònimos e contràrios tortíghine, tortiorja, tortura Frases po sa trotesa sua at fatu deasi! Ètimu srd. Tradutziones Frantzesu sottise Ingresu silliness Ispagnolu estupidez Italianu stoltézza Tedescu Torheit.
travessúra , nf: trevessua, trevessura Definitzione cosa trevessa, dannu mannu; fintzes atzione mala, fata de farabbutos / fai trevessuas = (nau de su tempus) fàere dannu Sinònimos e contràrios machiore, tortíghine, trevessúmini Frases is travessuras tuas ne dhas iscudes a mie ca tegno palas mannas! ◊ bosatrus seis cumbinandu trevessuras ◊ cras cuncordaus cussu macitu, prima chi cumbinit un'àtera trevessura ◊ sa genti traitora fait malis e trevessuras ◊ trevessuras naturalis funt isciutura, istracia, mortalla ◊ custa est noti de bentu forti e de trevessura Ètimu srd. Tradutziones Frantzesu sottise Ingresu silliness Ispagnolu necedad Italianu stoltézza Tedescu Dummheit.
trotímene , nm: dortímine* Definitzione su èssere revessos, trotos, su no èssere bonos a cunsiderare, o su no bòllere cunsiderare, is cosas e giare arrexone a chie dha tenet Sinònimos e contràrios dortidúdine | ctr. giustidadi Frases connoschindhe sa malintentzione e su trotímene de s'animale, s'ómine arrennesset a no che arrúere a terra Tradutziones Frantzesu sottise Ingresu stupidity Ispagnolu necedad Italianu stoltézza Tedescu Torheit.


text:
Su Lanusè si ndi pigat unu bellu puntu in domu de is de su Latina
Sèrie D: is de su Crabònia sighint a curri forti cun is cuatru gol fatus a is de su Giugliano; bincit puru s'Altzaghena
Po incumentzai s'artìculu scritu in sardu campidanesu po is Novas de Diario Sportivo de custa cida, m'iat a praxi partiri cun d'unu paghedhu de filosofia, est a nai, de fuedhus drucis: su beranu nd'est torra lòmpiu, giai de una dexina de diis, e in su cieu si bint giai, boba boba, is arrùndibis. Cumenti narat su dìciu, peròu, un arrùndibi no bastat po ndi pesai su beranu: su primu de cussus pillonedhus niedhus, chi dònnia annu m'arregallant unu prèxiu mannu feti a dhu sus biri (chi no agatu nemancu is fuedhus po si dhu contai, cumenti mancai ia a bolli), diaici allirgus in s'interis chi bobant in su cielu e ndi bogant aforas cussus tzerrius chi faint, d'apu biu pròpriu domìnigu passau, chi fiat su domìnigu de is pramas. Mi praxit de amachiai su modu chi tenint de bobai, chi ia podi abarrai po oras e oras a dha sas castiai: su primu arrundibi chi apu biu cust'annu, est passau a duus centìmetrus de sa conca mia. Dònnia borta chi dhu sus castiu, bobendi allirgus in su cielu de custu beranu chi est brintendi pròpriu in custa diis, e chi giai si arregalat sa basca bella e su bentixedhu friscu, cun su sobi chi callentat (e incumintzat puru a abruxai sa peddi groga) e apaxiat su coru, pentzu chi s'omini iat a depi imparai meda de is animabis, e de is arrùndibis puru: a bivi, mescamente, cun coru allirgu. A bivi cun coru allirgu e a torrai gratzias, dònnia dì, feti po sa possibbilidadi chi teneus de si gosai totu sa bellesa chi custu mundu si donat e si arregalat. E fortzis s'òmini (est a nai is cristianus) iat a depi a imparai torra a bivi cun cussu machìmini chi, a bortas, tenint is animabis: cussu machìmini allirgu, chi ti donat sa possibbilidadi de bivi cun coru ligeru e chenza tropus pentzamentus. Ma dhu scieus, s'omini depit puru fai is contus cun is trumentus legius, e no sèmpiri bastat un arrùndibi, o su callenti de su beranu, a si fai scaresci de totu su marigosu chi, a bortas, custa vida si donat. Diaici, cumenti scieus giai beni, cun su beranu nd'est arribbau puru un atru bellu corpu de matzoca in conca: sa Sardinnia, difatis, no est prus pintada de cabori de biancu, ma est torrada a essi pintada a cabori de arangiu, po su disisperu mannu de totu sa genti e, pruschetotu, de is chi trabballant me is bar e me is ristorantis, chi ant a depi abarrai torra serraus, chenza podi arriciri sa genti me is aposentus, a su mancu fintzas a su trinta de su mesi de Abrili, ma nc'est giai chi narat chi sa serrada at a durai fintzas a is primus diis de su mesi de Maju puru. Unu dannu lègiu po is buciacas de is trabballadoris, e pruschetotu po is concas de is piciochedhus, e nosu pentzaus sèmpiri a is prus pitichedhus, chi bai circa cumenti ant a fai, imoi, a abarrai in domu po su segundu beranu de sighiu, cun custu dannu mannu chi si nd'est protziu apitzus de prus de un annu e chi no spaciat e no tenit fini, a su macu po imoi. Mi prangit su coru, si nau sa beridadi, a biri totus cussus picochedhus chi in sa bidha cosa mia abarrant cuaus, po totu su merì, a ciaciarrai in cussus chi in italianu tzerriaus "sottopassagio", me sa istazioni de is trenus: iant a depi curri e passillai asuta de su sobi callenti, asuta de su cielu bellu e asullu, e invecias si nd'abarrant interraus in su logu prus scuru chi nc'est. Iant a depi fai a trassa de is arrùndibis, e bivi cun coru allirgu e in libbertade, ma no podint, poita seus ancora acapiaus a su dannu legiu chi su Covid si nd'at ghetau apitzus. E dhu scieus beni, poita megaus a si dhu arrepiti giai dònnia cida: at a serbiri un antru stìdhiu de passientzia in prus, fintzas a candu sa passientzia si bastat, isperendi chi in s'istadi is cosas potzant bandai mellus. Nc'aciùngiu custu puru, giai chi nci seu: mi prangit unu paghedhu su coru a biri is de San Marco de Assèmini, chi currint in su campionau de s'Eccellenza e sighint cun is allenamentus in truma manna in su campu de Bidd'e Sorris, in s'interis chi is piciochedhus prus piticus (ant a tenni nemancu cuindixi annus), giogant a bòcia in d'una pratza chi nc'est giai afaci: is campionaus de s'Eccellenza funt benius a essi, est una noba chi nd'est bessida aforas pròpriu de una pariga de cidas, giogus de importu natzionali; totus is campionaus de is piciochedhus prus piticus (aici cumenti puru is allenamentus) invècias funt stètius sciusciaus. Nudha spàssiu po is pipius, ma su chi si parit peus, nudha atividadis sportivas, una de is cosas chi faint prus beni po sa saludi. Apustis de essi contau totu custu (e si domandu iscusa chi mi seu strollicau prus de su tanti chi serbiat), incumentzaus a castiai is nobas de importu prus mannu de sa cida, torrendi a su chi si pertocat, est a nai su mundu de sa bòcia in Sardìnnia.
Martis passau, su binti-tres de su mesi de Martzu, s'est benniu a sciri chi Gabriele Gravina, chi est su presidenti de sa FIGC, nd'at sciusciau totus is giogus, in totu Italia, partendi de is de sa Promotzione, e arribbendi a is de sa Primu e de sa Secunda Categoria, e duncas nd'at sciusciau totus is listas: a cantu parit e a cantu si cumprendit in dì de oi, is de sa Federatzioni ant a fai cumenti chi sa stagiòni de su duamilla e binti \ duamilla e bintunu no est mai esistia. Unu pecau mannu, ma si cumprendit beni chi, contendi ca is scuadras ant acutu a cabai in campu a giogai feti po cincu domìnigus, no nci fiat atru chi si podessit fai. S'annu passau, dhu arregodaus, is giogus si fiant frimaus in su mesi de Martzu, ma is scuadras iant acutu a giogai a su mancu sa mitadi de su campionau, est a nai totu is partidas chi balliant po s'andada e una pariga de cussas chi balliant po sa torrada: su carraxu mannu est arribbau candu is de sa FIGC e de sa LND ant depiu decidi, me is uficius cosa insoru, cumentu cuncodrai is fainas chi pertocànt is scuadras chi depiant artziai de categoria e cussas chi ndi depiant cabai. S'istadi passada, si dhu arregodaus beni, fiant arrannescius a agatai un acòrdiu sciusciendindi cussas chi in italianu si tzerriant "retrocessioni"e lassendi feti cussas chi in italianu si tzerriant "promozioni", ma po cust'annu is cosas funt andadas peus meda. Ispereus chi totus is giogadoris diletantis de bòcia potzant torrai a partiri cun is giogus e su spàssiu de su mesi de Cabudànni, candu nc'at a essi de cuncodrai sa istagioni noba, est a nai sa de su duamilla e bintunu \ duamilla e binti-duus. Pròpriu po custu, su presidenti de su Cumitau Regionali Sardu, Gianni Cadoni, impari a is de su Cunsillu Diretivu, nd'at pesau una lista de atobius po arrexonai apitzus de sa chistioni: ariseu, de lunis, su binti-noi de su mesi de Martzu, est tocau intzandus, a is otu scuadras chi ant decidiu de torrai a partiri cun is giogus me in su campionau de s'Eccellenza; cumenti est acabbau custu atobiu, sèmpiri in su merì de ariseu, a is seti, est tocau puru a is dexi scuadras chi ant scerau de no torrai a partiri, est a nai chi ant scerau de castiai is atrus, e abertai diaici a sa stagioni noba chi at a benni. Oi invècias, chi est su trinta de su mesi de Martzu, at a tocai a totus is scuadras de su campionau de Promotzione, chi ant a circai de cumprendi calli funt is bideas po cuncodrai su campionau chi at a benni. Apustis de s'atobiu cun is scuadras de sa Promotzione, a is seti de su merì, at a tocai a is scuadras de sa Primu Categoria. Po crasi, invecias, est a nai po su trintunu de su mesi de Martzu, a is ses, at a pertocai a is scuadras de sa Secunda Categoria, cussas chi currint in su Girone A, in su Girone B, in su Girone C e in su Girone D. Giobia chi benit, invecias, chi est sa primu dì de su mesi de Abrili, sèmpiri a is ses, at a tocai a is scuadras de sa Secunda Categoria chi currint in su Girone E, in su Girone F, in su Girone G e in su Girone H.
Duncas, po cust'annu, ant a abarrai in peis feti is giogus de s'Eccellenza: po su chi pertocat is règulas de sighiri po garantiri sa saludi de is giogadori, ant a balli cussas chi funt sighendi, po nd'arremonai una, is scuadras de sa Sèrie D. Is chistionis prus callentis pertocant is esamis de fai a totus is giogadoris e a is dirigentis chi sighint sa scuadra, dònnia cida, a su mancu corantotu o setanta-duas oras ainnantis de sa partida. Chi unu giogadori at a tenni su virus in cropu, est craru, no at a podi cabai in campu e at a depi abarrai in assètiu a su mancu po duas cidas, cosa chi at a balli puru po totus cussus chi funt abarraus a su costau de su giogadori apuntorau. Totus is atrus giogadoris, invècias, ant a podi sighiri cun is allenamentus e, apustis, cun sa partida. At a tocai a is dotoris de dònnia scuadra sighiri is fainas de is esamis a is giogadoris.
Is de sa Sèrie D, in s'interis chi is scuadras de s'Eccellenza torrant in campu po is allenamentus, sighint a curri: domìnigu passau ant giogau sa de binti-tres giorronada, ma sa nova de importu prus mannu est chi, apustis de is partidas chi s'ant a giogai su binti-cincu de su mesi de Abrili, est a nai duncas apustis de sa de binti-otu giorronada, ant a circai de recuperai is partidas chi in s'interis ndi funt sartadas po crupa de su Covid, po circai, diaici, de aderetzai is cosas in sa lista, fadendi in modu chi totus is scuadras tengant su pròpriu numeru aguali de partidas giogadas. In su Girone G, chi est cussu innoi currint is scuadras sardas, nc'ant a essi de recuperai calincuna cosa cumenti a undixi partidas, cun duas partidas chi pertocant is giogus de s'andada: seus chistionendi, mescamente, de is partidas tra is de su Monterosi e is de su Giugliano, chi si depiat giogai a sa de sexi giorronada; sa partida tra is de su Cassino e is de sa Nuova Florida, chi s'at a giogai de mèrcuis, su seti de Abrili, apustis de is festas de Pasca e de Paschixedha; de recuperai nc'at a essi sa partida tra is de sa Nuova Florida e de s'Afragolese, chi ballit po sa de dexiotu giorronada; sa pròpriu cosa ballit po sa partida tra is de su Monerosi e de su Cassino, po sa de dexianoi giorronada. Po sa de dexianoi giorronada, ballint puru is partidas tra is de s'Insieme Formia e de su Giugliano, e cussa tra is de su Vis Artena e sa Nuova Flòrida. Duas ant a essi is partidas de recuperai po su chi pertocat sa de binti giorronada: seus chistionendi de sa batalla tra is de su Cassino e de s'Afragolese, e tra is de sa Nuova Flòrida e is sardus de su Murèra. Po sa de bintunu giorronada, s'ant a depi recuperai is partidas tra is sardus de su Crabònia e is strangius de sa Nuova Flòrida, cosa chi ballit puru po is de su Latina, chi si d'ant a depi biri contras a cussus de su Cassino. Sèmpiri cussus de su Cassino ant a depi recuperai puru sa partida, chi ballit po sa de binti-duus giorronada, contras a is sardus de s'Altzaghena.
Domìnigu passau, tra is atras cosas, is sexi scuadras chi currint in su Girone G de sa Sèrie D funt cabadas totus impari in campu, chentza mancu una partida sartada po crupa de su Covid: est stètia sa primu borta, de candu est brintau su duamilla e bintunu, chi no nd'est sartada nemancu una partida. Is tattaresus de su Latte Dolce ndi funt arrutus in domu de is de s'Afragolese, chi ant bintu sa partida e si funt postus in buciaca is tres puntus gratzias a is gràtzias a is gol fatus de Fava e de Riccio, cun Scoto chi, cun d'unu tiru de is undixi metrus, iat cassau su parègiu, est a nai s'unu a unu, ma no est bastau. Est stètiu unu domìnigu meda, meda prus druci, invècias, po is de s'Altzaghena, chi in domu funt arrannescius a binci contras a is strangius de su Savoai, po unu a zeru, gràtzias a su gol fatu de Rossi. Nc'est grandu prexu, e si cumprendit beni su poita, invècias, in domu de su Crabònia, chi in domu ant pigau a bussinadas is stràngius de su Giugliano, cun cuatru gol: su primu d'at fatu Cappai, su segundu Piras, su de tres d'at fatu Stivaletta e s'ùrtimu, invecias, d'at fatu Agostinelli. Nd'arribat feti unu puntu, invècias, po is de su Lanusè, chi curriant in domu de is de su Latina, cun sa partida chi s'est serrada cun su resultadu de zeru a zeru. Unu puntu, arregotu peròu in domu, po is de su Murera, chi funt andaus a sbati apitzus de is de su Cassino, cun su resultau chi est abarrau frimu a su zeru a zeru. Domìnigu malu, invècias, po is de sa Torres, chi nd'ant bodditu duus gol de su Vis Artena: su primu d'at fatu Alonzi, su secundu Taviani. Imoi chi nci seus, andaus puru a castiai cumenti funt andendi is cosas me in sa lista po is scudras sardas de sa Sèrie D: is chi s'agatant prus in artu funt is de su Crabònia, cun trinta-ses puntus in buciaca e binti-duus partidas giogadas (e duncas feti una de recuperai), chi si gosant diaici su de cincu postu in sa lista, a is pabas de is de sa Nocerina, chi tenint cuatru puntus in prus, ma puru totus is partidas giai giogadas. A is pabas de is su Crabònia, cun feti unu puntu in mancu, dhoi funt is de su Savoia, cun rinta-cincu puntus e binti-tres partidas giogadas. A su de seti postu in sa lista, agataus sa segunda scuadra sarda: seus chistionendi de is de su Murera, chi po imoi tenint in buciaca calincuna cosa cumenti a trinta-cuatru puntus, cun dexi bìncidas e cuatru parègius, ma depint ancora recuperai una partida. Cun duus puntus in mancu, sighint intzandus is de su Lanusè,trinta-duus puntus allogaus fintzas a imoi, cun otu bìncidas e otu parègius. A su de dexi postu in sa lista, no staint mabi is de s'Altzaghena, cun binti-cuatru puntus allogaus in su callenti, binti-duas partidas giai giogadas e feti una ancora de recuperai. Is biancus-birdis ant bintu po cincu bortas, cun noi parègius. Is tattaresus de su Latte Dolce sighint cun binti-duus puntus, chi ballint po su de doxi postu in sa lista, ma tenint totus is partidas fatas. Is chi staint peus de totus funt is de sa Torres, chi funt giai in s'ùrtimu postu de sa lista, cun su Giugliano chi tenit feti unu puntu in mancu de is sardus, est a nai cuindixi puntus contras a is sexi aguantaus fintzas a imoi de is arrubius-brau, chi ant bintu feti po tres bortas, cun seti paregius e trexi partidas perdias. Nc'est de nai puru, peròu, chi is de su Giugliano depint recuperai ancora duas partidas, is de sa Torres invècias dha sas tenint totus giogadas.
Serraus is novas po custa cida, ainnantis de augurai a totus bonas festas de Pasca, castiendi ita funt fadendi is scuadras de s'Eccellenza in sa fentana de su mercau: is de sa Nùorese, chi ant a torrai a partiri cun is giogus in campu feti su dexi-otu de su mesi de Abrili, cun sa partida contras a is de s'Atletico Uri, circant de cuncodrai mellus sa rosa: apustis de essi pigau su portieri Matteo Trini, chi ndi lompit de is de su Budoni, e Gianluca Dessolis, unu difensori chi torrat a giogai a Nùgoro apustis de tres annus cun su Ilàrtzi, ndi pigat puru Alessandro Manca, nàsciu in su milli e noi-centus noranta duus, un atacanti chi iat incumentzau is giogus, po cust'annu, cun is Arthanesus de su Idolo, ma chi iat comentecasiat giai giogau cun sa Nuorese, puru in su campionau de Sèrie D in su duamilla e catodixi \ duamilla e cuindixi. Torrat a giogai in Nùgoro puru su centrucampista Andrea Corda, nàsciu in su duamilla e unu, e duncas, ancora tra is piciochedus prus piticus, est a nai tra cussus chi in italianu si tzerriant "fuoriquota". Corda fintzas a imoi fiat gioghendi cun is de su Campobasso.
Attività realizzata col contributo della Regione Sardegna. IMPRENTAS 2020-2021. LR 22/2018 art. 22


text:
Sa Pimpa in limba sarda – Sarvadore Serra intervista Carlo Zoli
In su 2009 unu finantziamentu de sa RAS pro su promovimentu de su sardu in mesu de sos immigrados m’at dadu custa possibilidade: a traduire su testu, a agatare sos atores e a duplare unu cartone animadu pro su feduliu, totu cun s’agiudu de sos assòtzios de sos sardos. Una de sas dificultades de su sardu in sa ràdiu, in su tzìnema e in sa TV est sa paga abitùdine de su pùblicu, su sensu de “istranesa”, chi aumentat cun un’òpera pagu connota. Nois cherimus dare unu sensu de normalidade: pro custu realizamus cosas conotas, de calidade, chi programaticamente cherent èssere de massa, e non de nitzu.


text:
Agiudu:Benènnidu
Benènnidu/a! Ses in sa versione in limba sarda de Wikipedia, s'entziclopedia lìbera in sa cale sos letores sunt fintzas sos autores.
Totus podent collaborare a Wikipedia, creende una boghe noa o megiorende sas chi esistint giai, e chie si siat bògiat contribuire a su progetu, in su respetu totale de sos Chimbe pilastros suos e, mescamente, impreende su bonu sensu, est semper benebènnidu.
Pròpiu pro sa natura de su contributu lìberu e de badas de totu sos wikipedianos, categoria chi incluet fintzas sos impitadores anònimos, Wikipedia non podet frunire garantzias pro su chi pertocat a sa balidesa e sa pretzisione de sos cuntenutos suos. Mancari sa comunidade chirchet de èssere in su cumplessu vìgile e pretzisa, in cada istante est semper possìbile chi una pàgina potzat èssere vandalizada o modificada in modu impròpriu, fintzas si in bona fide, cun informatziones erradas, illegales o non cunformas a sas costumàntzias de sa comunidade o de s'àrea in ue istas. In sas avertèntzias generales, chi ti pregamus de lèghere, est iscritu difatis chi sas informatziones postas inoghe tenent petzi unu balore de illustrativu e divulgativu ebbia; pro cale si siat cussìgiu mèigu, legale o professionale, pedi semper a un'espertu de su setore.
Comente consultare Wikipedia[modìfica | modìfica su còdighe de orìgine]
Podes navigare pro argumentos, intrende in sa Pàgina printzipale e sighende su ligàmene a un'argumentu chi t'interessat.
Si imbetzes ses chirchende una boghe dislindada, iscrie una o prus paràulas in sa casella de testu in artu a destra e incarca in su sìmbulu de sa lente de ismanniamentu (o incarca ↵ Imbiu): si s'espressione chircada est su tìtulu de un'artìculu giai iscritu, s'at a abèrrere cussu. In casu contràriu, t'at a èssere propostu un'elencu de artìculos chi cuntenent sas paràulas chircadas.
Comente collaborare cun Wikipedia[modìfica | modìfica su còdighe de orìgine]
B'ant maneras medas pro contribuire a Wikipedia. Sa prus simpre e lestra est sa de iscrìere un'artìculu nou de s'entziclopedia o de collaborare a su megioru de sos chi esistint giai.
Dae cara, però, pro indiritzare a su mègius sa faina tua in Wikipedia e pro nde garantire unu isvilupu curretu, in s'iscia de una entziclopedia bera, ammenta·ti chi Wikipedia no est unu ditzionàriu (una boghe de entziclopedia non si lìmitat a una definitzione telegràfica de s'argumentu) e nemmancu una regorta indiscriminada de informatziones (non totu est adatu a èssere insertadu in un'entziclopedia); tene fintzas in contu chi est fundamentale tzitare sas fontes de sas informatziones agiuntas e chi non sunt ammìtidas chircas originales (in su protzessu pro contribuire a un'artìculu tocat a mantènnere unu tonu ecuànime chi tratet s'argumentu dae cada puntu de bista) gasi comente non sunt ammìtidos curricola personales o pàginas promotzionales, chi batint a s'iscantzellamentu dae s'entziclopedia.
Si collàboras a Wikipedia ca ti pagant est netzessàriu chi tue legat e atzetes sas cunditziones nostras de impreu.
A ùrtimu, ma non prus pagu importante, ammenta·ti chi s'ordinamentu penale italianu non permitit sa violatzione de materiale protetu dae su deretu de autore.
Fatas custas premissas de importu mannu, chi ti pregamus de tènnere in contu pro sas fainas benidoras tua in Wikipedia, sighi sa letura de custa pàgina pro ischire comente contribuire a s'isvilupu de s'entziclopedia!
Cheres proare a iscrìere?[modìfica | modìfica su còdighe de orìgine]
Incumentzare a iscrìere no est difìtzile, bastat a proare e a imitare. Pro fàghere proas sena arriscare de "atropellare" un'artìculu de s'entziclopedia giai iscritu est a disponimentu tuo sa pàgina de sas proas, in ue ti podes esertzitare in sa muda de su testu e fàghere pràtica cun su formadu suo. Si preferis a isperimentare modifichende unu testu chi esistit (comente a custu), còpia e incolla su cuntenutu suo in sa pàgina de sas proas e càmbia·lu a gèniu tuo. Pro una ghia pro sos primos passos, podes proare a ti lèghere su Tutorial.
Si ses un'espertu in subra de unu o prus prus temas de sa connoschèntzia umana ti diat pòdere èssere ùtile a lèghere sa pàgina dedicada a sos impitadores cualificados in su campu issoro.
Àteras maneras de contribuire[modìfica | modìfica su còdighe de orìgine]
Wikipedia tenet bisòngiu de promotzione e de amparu, e est fintzas una comunidade, chi depet èssere organizada, e chi discutit cada die sas règulas suas. Àteras maneras de contribuire los agatas ispiegados a sa minuda in custas pàginas:
- Agiuda Wikipedia
- Inserta un'istriscione (banner) o una barra de chirca in su situ tuo
- Faghe una donatzione
Non ses galu registradu?[modìfica | modìfica su còdighe de orìgine]
Si cheres pigare parte in manera sighida a Wikipedia, mancari iscriende carchi artìculu o partetzipende a sos arresonos e a sas dibatas, sa registratzione est ùtile e discansosa meda.
Sos avantàgios de èssere un'impitadore registradu sunt sos de:
- tènnere s'elencu intreu de sas contributziones tuas
- tènnere una pàgina personale pro ti presentare
- tènnere una pàgina de sas cuntierras pro arresonare in manera fàtzile cun sos àteros impitadores
- pòdere carrigare immàgines e documentos multimediales in gènere
- pòdere mòere sas pàginas, cambiende·li su nùmene
- pòdere modificare sas pàginas amparadas in manera temporale dae sos vandalismos anònimos
- pòdere sighire in manera fàtzile sas modìficas fatas a sas pàginas chi t'interessant pro mèdiu de sa funtzione 'Pàginas annotadas'
- tènnere una riservadesa prus manna; registrende·ti no aparit prus s'indiritzu IP tuo, chi nointames custu abarrat però a disponimentu de sos check user s'in casu bi siant atos vandàlicos
- pòdere firmare sos interventos tuos in sas pàginas de sas cuntierras


text:
Kinshasa
Coordinatas: 4°19′54″S 15°18′50″E / 4.331667°S 15.313889°E
Kinshasa (in lingala: Kinsásá; fintzas a su 3 de maju 1966 in frantzesu Léopoldville o, prus pagu connotu, in olandesu Leopoldstad) est sa capitale e sa prus tzitade manna de sa Repùblica Democràtica de su Congo. S'àrea metropolitana sua est sa de tres prus mannas de Àfrica cun prus de 17.000.000 de bividores a pustis de sa de Su Càiru e sa de Lagos. In s'ordinamentu amministrativu de su paisu, Kinshasa est siat una tzitade siat una provìntzia (in manera anàlogu a Parigi in s'ordinamentu frantzesu, chi est siat una tzitade siat unu dipartimentu).
Kinshasa est sa prima tzitade de limba frantzesa a su mundu, in antis a Parigi e Montréal. Kinshasa s'agatat acanta meda a Brazzaville, capitale de sa Repùblica de su Congo. Ddas istèsiat isceti su Riu Congo, su chi nde faghet sas duas capitales prus a curtzu de su mundu, a pustis de Roma e Tzitade de su Vaticanu.


text:
Fùbalu/campidanesu
Articulu in campidanesu
Su fùbalu o fuba[1][2] est unu isport imbentau de is ingresus (football in inglesu) in su sèculu XIX.
Su giogu, comente si giogat oi, est stètiu codificau in Inghilterra candu in su 1863 funt stètias istabilidas is arregulas de su giogu (Laws of the Game). Su fùbalu, a livellu internatzionali, est guvernau de sa Fédération Internationale de Football Association connota de totus cun sa sigla FIFA. Sa cumpetizioni prus importanti est su campionau mundiali chi si giogat dònnia cuatru annus. Custu eventu est su prus sighiu de totu su mundu, difatis s'audience est su dòpiu de sa de is Olimpìadis.
Su gioguModìfica
Si acarant duas trumas de ùndixi giogadoris, chi chircant donniuna de ghetai sa bòcia aintru de sa retza de s'àtera.


text:
Pregontus: NITRO (BARRIFICIO PIEMONTESE)
http://www.youtube.com/watch?v=EAr9uD58mEQ
Unu de is prus acontèssius fastidiosus chi incàpitant a su digei est de essi in d-unu stùdiu, locali, palcu, aposentu po proas, ecc. chena de ai su mixer cosa sua. Candu custu acadessit est una mesu tragèdia, ca tocat a imperai su chi s'agatat in su logu (mixer impruinaus, bècius, scallaus, baratus, bellus ma po mùsica "house", ecc.) e, fitianamenti, a s'arriscai sa figura lègia (nimancu Steve Vai at a sonai beni e comenti sciri fai imperendi sa ghitarra apiculada in su tzilleri). E ita chi depis andai in continenti! Chi bolis arrisparmiai unu pogheddu no fait a ndi carrigai su mixer puru... perou chi tenis una Barra gei at a fai! E ita est (m'eis a nai)? Cuss'ossu chi portaus totus? Est un'imbentu de Nitro, digei piemontesu de Orbassanu. Sa bidea, praticamenti, est de nci ponni unu crossfader impari a is canalis de bintrada-bessida de s'àudio, cussu de sa cùfia e unas cantu arreguladuras de su sonu in d-unu imboddicu tragaditzu meda. Su crossfader est sa prus cosa importanti de unu mixer de digei-scarrafiadori e, duncas, chi ti-ddu podis portai avatu sèmpiri as a podi sonai a sa manera tua in dònnia logu, chena de fai sbianchimentu mannu, ca chini scarrafiat ddu sciri beni chi nci bolit tempus meda po acostumai a unu crossfader diferenti, mancai siat su prus tennològicu de su mundu. Chi si legeis su pregontu a Nitro eis a cumprendi beni ita aina stravanada est custa!
SU DIGEI: Ita est sa "Barra" e candu/comenti nàscit custa bidea.
NITRO: Forsis in su 2003 o 2004! In su 2005 in sa porfia de su Valvascratch iant maniau duus Barra sperimentalis fatas imperendi is partis de unu mixer PMC-06 de sa Vestax. De-i custas proas una, chi funtzionat, dda tenit Dj Gruff e is àteras duas funt stètias imperadas torra po s'amanniadura de àterus sperimentalis.
SU DIGEI: Chini funt is digeis proadoris/agiudadoris?
NITRO: Apustis chi dda apu assoddigada sa proa dda fatzu deu etotu: nci scarràfiu una pariga de diis po controllai fartas, strobus e barrancus vàrius. In su mentris de s'amanniadura de su progetu "Barra" su proadori ofitziali est stètiu sèmpiri Dj Gruff e imoi puru sighit a essi disponìbili a fai is proas de is agiorronamentus de s'aina. Calincunu modellu est lòmpiu in is manu de àterus digeis scarrafiadoris chi, cun is giudìtzius insoru, ant agidau de manera utilosa. A s'acabu, totu cussus chi tenint sa Barra e chi dda ant proada ant agiudau in calincuna manera.
SU DIGEI: In is annus ita inditaduras as tentu de issus? Po nai, Gruff m'iat nau chi t'iat preguntau de fai una Barra chi segàt su sonu de ambaduas is alas.
NITRO: Sa "nexi" de sa cosa de s'atza dòpia 2cut est de issu o mellus de partziri a su 50%... issu mi-ddu at preguntau e deu si-ddu apu fatu (comenti sa stòria de su fraschitu de Coppi e Bartali). De pagu apu tentu un'inditadura de Tosses (digei e produsidori) chi m'at aconsillau is ampriadoris Burr Brown chi ant amelliorau sa dinàmica de su sonu.
SU DIGEI: A ita serbit sa reatzioni de sa luxi colorada chi nci est in is ùrtimus modellus de sa Barra?
NITRO: Sa luxi sighit su movimentu allutu-studau-allutu de su fader: candu est serrau sa luxi si-ndi stùdat e candu est abertu s'alluit. Est utilosu meda po arregulai su stentu de s'atza aìnturu de studau-allutu in su Pro X Fade.
SU DIGEI: Ita crossfader nci ses ponendi in is ùrtimus modellus? M'arregordu chi nci poniast su PCV de sa Vestax e, apustis, su Pro X Fade... e apitzus de custu tengu un'osservatzioni de fai: in sa Barra chi Gruff iat portau s'ùrtimu borta chi iat sonau innoi in Casteddu su Pro X segàt che una bellesa! Sa cosa m'iat spantau aici meda poita ca in cussu tempus tenemu su matessi crossfader aìnturu de unu mixer (unu Tascam XS-8 prodùsiu de sa Ecler in Spànnia, bonu meda) ma no segàt aici beni nimancu po nudda! Sa matessi reatzioni de amigus chi ddu teniant in àterus mixer (AEM 100, po esempru). Est un'impressioni mia o est aici? Ita est chi fait sa dissimbillàntzia? Gruff m'iat chistionau de "luxi"...
NITRO: Sa barra est prodùsia cun su Pro X Fade, PCV (Plastic Conductive Volume) issu puru che a su Vestax ma prus meda pretzisu e arricu de arreguladuras. S'arrodeu chi est imperau in sa Barra tenit un'atza de segadura meda prus "abetiosa" de is àterus mixer; est totu una chistioni de luxi!
SU DIGEI: As imperau àteras genias de crossfader, a tipu Innofader, Focus Fader, ecc.?
NITRO: Nossi, is fader digitalis no andant beni po sa Barra.
SU DIGEI: Dda as brevetada a sa Barra? Emu lìgiu de calincuna parti chi is giaponesus fiant interessaus a dda produsi de manera industriali! Aici perou su "Barrificio Piemontese" iat a perdi cussu sabori de firma pitichedda a calidadi arta.
NITRO: Solitamenti a-i custas preguntas arrespundu aici: "Ti serbit una Barra? Ma tui scarràfias? Ita manu imperas po su fader? Montat su Pro X sceti... Eja, ddoi est s'arreguladura de s'atza! Niedda cun sa mascaredda groga... Comenti bolis, nara-mi-ddu tui... Andat beni, est pronta e cras ti-dda apu a intregai. Bonu scarràfius!". Mi parrit chi seu s'ùnicu macu chi fait custas cosas po su scratch!
SU DIGEI: Cantu ndi as prodùsias finsas a oi? Ndi ant comporau de foras de s'Itàlia puru?
NITRO: Unus 60. De sa Polònia, de s'Olanda e de s'Amèrica.
SU DIGEI: Cali funt is àteras ainas prodùsias de su "Barrificio Piemontese"?
NITRO: Sa "Spacepomella", unu mixer arrodianti 2 canalis; est ancora foras de produsidura, ca est in fasi de proa.
SU DIGEI: S'ùrtimu pregunta e curiosidadi mia puru: sa Bara at a lompi a essi mai controller MIDI (puru)?
NITRO: Nossi. Po mei no tenit sentidu. Gràtzias, NITRO.
Cuntatus:
Lèssicu 1.9
SPERIMENTALI: un'aina chi no est ancora finia ma est in fasi de proa po agatai fartas e amelloramentus de fai. In italianu ddi narant "prototipo", in ingresu "prototype.
(sa) REATZIONI: s'arrespusta chi un'aina donat a un'atzioni specìfica. Su fueddu ingresu "feedback" fait cumprendi luegus de ita seus chistionendi e, difatis, no est fàcili a tradusi in sardu custu concetu. Forsis eus a podi nai "su feedback.
(su) ARRODEU: una parti eletrònica complessa de is ainas chi in ingresu ddi narant "circuit".
ARRODIANTI: chi est controllau de cumandus chi si movint de manera circulari. Su crossfader, po esempru, est cuntrollau de unu cumandu "lineàriu".
http://www.youtube.com/watch?v=o8Lv3AWFsFA&feature=plcp
Controlladoris tragaditzus: AKAI LPD8
Est giai de unus cantu de tempus chi in sa consolle de su digei bieus fitianamenti sa computera, in prus chi is pratus, is ligidoris de cd e su mixer, poita ca is programas po su controllu digitali de sa mùsica (siat cun is discus chi cun su cd) funt lòmpius a èssiri s'arrègula po unu nùmuru mannu de chistionis; foras de sa comodidadi siguramenti nci at s'arraxoni chi podeus fàiri unu sciacumannu de cosas in prus: efetus, loops, lìstas longas de cantzonis, ecc. e ddu podeus fàiri beni. Ma cali est, duncas, su chi amancàt? Pruschetotu una spècia de ainas po ndi controllai sa computera, mancai flessìbilis in sa programatzioni. E insaras bieus controlladoris USB acanta de is computeras, cun tastus, manaxilis, curreus e luxis puru! Duncas deu puru ndi apu comporau unu: su “AKAI LPD-8”! No si bollu trumbullai tropu cun chistionis tènnicas ma si potzu nai a lestru poita ca est un'aina bella meda:
- ndi pigat sa currenti de sa USB
- tenit 8 “pads”
- tenit 8 manaxilis cun cursa finia
- 4 pàginas de programa (est a nai ca funt 32 pads/manaxilis in totu)
- est “plug & play”, siat asuta de Windows chi de OSX
- tenit is luxis po gurnisa de is pads (duas maneras)
Sa calidadi de is materialis est arta, comenti si spetat a is ainas prodùsias de Akai chi, abarrendi intra de is firmas giaponesas, at amelliorau un'idea de sa Korg, su “nanoPAD” (chi at presentau sa segundu versioni a su NAMM 2011 in Califòrnia in su mesi de Gennàrgiu). Imoi su “trend” est ghetau e totu is firmas funt faendi conrolladoris aici piticus poita ca funt tragaditzus e nci-ddus podeus pònniri in sa bussa de digei puru chi ndi depeus pigai s'ariopranu e ca funt flessìbilis e aportaus, praticamenti, de dònnia programa. Deu ddu imperu, po sa prusparti, po ndi controllai Serato Scratch Live, mapendi-ddu aici:
- is manaxilis cuntrollant is efetus (filtrus, flanger, delay e “repeater”);
- is pads funt po fai su loop a lestru, po ndi cambiai sa manera de ligidura (absolute, relative, internal) e po sonai, mancai, unu loopixeddu de sirena (ca nci stait sèmpiri beni!)
Dda serru narendi chi est un'aina chi costat pagu (unus 55 èurus) ma chi ndi balit de prus siat po sa calidadi de is materialis chi po sa flessibilidadi e est su primu contolladori tragaditzu chi, puru chi est aici piticu, tenit manaxilis e pads.
Lèssicu 0.4
(su) CONTROLLADORI: in ingresu est "controller"; funt cussas ainas chi (bia MIDI cun s'analògico, sa USB e sa Firewire) pirmittint de controllai àteras ainas. In italianu est abarrau "controller".
(su) PAD: funt una spècia de "tastus dinàmicus" cuadraus; deu nau de ddu lassai aici, ca sa tradusidura no est fàcili. Giai in italianu est difìcili, ca ndi bessint fueddus comenti a: "blocco, cuscinetto, piattaforma, ecc.". Chi nau "su pad" assumancu no m'ant a castiai mali.
(su) LOOP: sa tradusidura iat a dèpiri èssiri "perìodu", est a nai unu sonu chi torrat aguali finsas a candu no ddu firmaus. Ma "loop" est unu fueddu aici connotu chi cumbenit a lassai s'ingresu innoi puru (comenti, craramenti, at fatu s'italianu).
TRAGADITZU: ing: "portable", ita. "portatile"; ma in sardu nci at su verbu "tragai" e, duncas, podeus imperai s'agetivu (gràtzias a Oresti Pili chi m'at spricau custa cosa po is computeras).


text:
Camera Repraesentantium Civitatum Foederatarum
Conclave[1] seu Camera Repraesentantium Civitatum Foederatarum[2] est una e duabus partibus Congressus Civitatum Foederatarum, legislaturae bicameralis quae etiam Senatum comprehendit.
Fixa lege repraesentantium (sic enim senatores hoc loco appellantur) copia, ut numquam magis numquam minus quadringenti triginta quinque. At inter civitates divisio numero civium certa variatur et numero una minuto parte alia pars augetur. Comitia quoque biennio discreta, at occasio conditionem assumendi infinita, id est comitia identidem perfunctis patent. Praeses camerae est eius rogator.
Camera referre legem reditus rogare, publici postulare, et praesidem creare in divisa Collegii Electoralis potest.
Contio camerae in ala meridiana Capitolii Civitatum Foederatarum convenit.
NotaeRecensere
- ↑ "Conclave Repraesentantium" (p. 165 apud Google Books)
- ↑ "Camera Repraesentantium Civitatum Foederatarum": vide e.g. pag. v


text:
TY - BOOK
T1 - Festival di Palermo sul Novecento (III edizione)
AU - Oliveri, Dario
PY - 1998
Y1 - 1998
N2 - Catalogo generale della terza edizione del Festival di palermo sul Novecento. Antologia di testi, anche inediti o in prima traduzione italiana; fra gli autori figurano: Angelo Maria Ripellino, Walter Benjamin, Elias Canetti, Franco Quadri, Terry Riley, Luciano Berio, Michele Perriera, Leonetta Bentivoglio, Steve Reich e Beryl Korot, Luigi Dallapiccola, Pierre Boulez, Nemi D'Agostino e Leonardo Sciascia.
AB - Catalogo generale della terza edizione del Festival di palermo sul Novecento. Antologia di testi, anche inediti o in prima traduzione italiana; fra gli autori figurano: Angelo Maria Ripellino, Walter Benjamin, Elias Canetti, Franco Quadri, Terry Riley, Luciano Berio, Michele Perriera, Leonetta Bentivoglio, Steve Reich e Beryl Korot, Luigi Dallapiccola, Pierre Boulez, Nemi D'Agostino e Leonardo Sciascia.
KW - Festival di Palermo sul Novecento
KW - Festival di Palermo sul Novecento
UR - http://hdl.handle.net/10447/59117
M3 - Other report
BT - Festival di Palermo sul Novecento (III edizione)
PB - Città di Palermo - Assessorato alla Cultura
ER -


text:
Vi proponiamo un nuovo argomento molto interessante per le fredde notti invernali che fa parte de “is pastorinas” di Bruno Orrù.
SA SURBILE
In mesu de is figuras prus malas chi sunt su populu de is paristorias de Sardignia, unu postu importanti meda est cussu de “Sa Surbìle”, figura chi sùciat su sanguni, portat sa morti e, in pagus fuedhus….. unu “vampiru”, siguramenti su vampiru prus connotu no feti in Sardignia, ma in totu s’Italia. A differentzia de su Boe Muliache e de su Erchitu, chi sunt sempiri mascus, sa Surbìle est femmina e in is diferentis partis de sa Sardignia, pigat su nomini de “Suivìle” – “Survìle” – “Surbèntile” – “Sorbèntile” e medas atrus ancora. Sa Surbìle est un’anima mala, su prus de is bortas un’anima mala de femmina becia chi, in algunas notis mudat forma. Su prus de is bortas, si mudat in gatu o in musca e, algunas bortas, si mudat in bentu. Mudat forma po bandai in is domus e, massimamenti in is domus aundi dhoi sunt pipius modhis (*), mellus ancora chi no sunt ancora batiaus, poita su sanguni de custus pipius fit su prus aggradexu a sa Surbìle. Bandat de sei chi, una borta suciau su sanguni, su pipiu moriat. Po custu is mammas timiant a bentu e fiant de totu po abarrai a vista de is pipius, tra issas narànt ca sa Surbìle poniat su sanguni chi suiat in su cinixu budhiu ca poita su sanguni cotu dhi praxiat de prus.
Eus nau ca, su prus de is bortas, sa Surbìle est una becia. In medas contus de forredha, custa est sa matessi jàja de su pipiu. Sa muda de sa femmina no est cosa bofia ma est cumandada de leis Divinas a is calis una no si porit negai.
Sa Surbìle est unu spiritu e una figura in su matessi tempus, chi esistit feti po portai mali in is domus.
Nant ca medas bortas, sa Surbìle, brintendi in is domus, si potzat offendi fendusì calencuna segada, arrescendi in is fentanas, in is obillus o in atra manera e ca, condu si torrat a mudai in femina, sa ferida siat presenti in su corpus de custa e, feti in custa manera, porit essi arreconota po essi Surbìle. Po pori fai su doveri cosa sua cun comodesa, sa Surbìle si passat in su corpus ollus bogaus de is matas e si mudat in bentu o in musca o in gatu po brintai in is domus, feti a su noti e, massimamenti, de mesunoti a is tres de chitzi, sempiri a iscuriu e, po si podi movi sentz’e chi nemus dha potzat biri, narat custu brebu: “folla apitzus de folla, tres oras a bandai, tres oras a torrai”.
Sa femmina chi si mudat in Surbìle, in sa vida de dognia dì est leggia, mali atrossada e lassad’andai, is pilus acrebaus, is ungas longas e su corpus prenu de pilu…. tali bortas portant una pitica coa, tali atra borta, portant una gruxi de pilus in sa schina. Si naràt ca, po fai stesiai una Surbìle ,tocàt a si ponni is bistiris a s’imbressi, o ponni in s’intrada de sa domu una scova conca a pitzus, o apicai unu trèbini a sa porta o, ancora, ponendi una pariga de crapitas a pei de letu, impari cun d-unu muncadori de conca de su matessi colori de is crapitas. Atrus ancora nant chi bisòngiat a ponni a palas de sa porta o unu petini o unu traivenu, ca poita sa Surbìle, biendidhu, est siguru ca s’at a firmai a contai is dentis, ma de su momentu chi sa Surbìle est bona a contai feti finas a tres, at a abarrai totu sa noti circhendi de contai is dentis sentz’e pori fai perunu dannu. Po si podi mudai in Surbìle, sa femmina depit nasci a mesunoti sa noti de Paschixedda, sa not’e xena) o essi sa de seti fillas feminas in d- una famiglia, ma, chi una bolit essi Surbìle, mancai no tengat unu de custus dus donus, porit sempiri fai unu cuntratu cun s’aremigu. Is Bidhas chi prus de is atras ant tentu de fai cun is Sùrbiles sunt Bidhexidru e Bidonì.
In Cabesusu, de sa Sùrbile, fuedhant aici: “Est una femina vampiru. Cumparit in formas diferentes. B’at chie narat chi est mesu femina e mesu colora. Mesu femina e mesu gatu o mesu aranzolu (*). A onzi modu est una vampira. Sas vitimas preferidas sunt sos pitzinneddos minores. A de notte intrat a s’istantzia issoro dae su percolu de sa crae (**) e, si sunt sena tentu, lis sutzat su sambene e los lassat mortos. S’unica manera pro difendere sas criaturas est de appiccare a su brassolu una farche ismarratzada (***). Sa surbile cando la bidet non podet faghere a mancu de si firmare a contare sas dentes de sa farche. Sigomente ischit contare fintzas a tres ebbia, cando lompet a tres torrat a incomintzare dae s’urtimu e gai li sighit totu sa note. Sa surbile est una vampira e no agguantat sa lughe de sa die, duncas cando e abreschet si devet fùere”.
Po si scrufi de sa Sùrbile, narànt custu brebu:
Sùrbile sùrbile,
su sambene meu lassa,
deretu che passa,
deretu c’as a passare,
in abba de sete mares,
in pilu de sete gurpes,
Una preda t’ingurtes,
in ue bind’at meda,
t’ingurtet una preda,
in ue bind’at paga,
colada non bi facas
(*) ragno
(**) buco della chiave
(***) falce dentellata
Sa Paristoria de Tzia Maria “Coga” (*)
Si contat ca in Bidhexìdru, dhoi fit una femmina becia, legia che su famini e sempiri mali atrossada, Tzia Maria Coga dhi narànt. Sa genti candu dh’atobiada in sa ia, chi podiat cambiàt istrada, de sinuncas mancu dha castiàt e narat sciollatzionis e brebus. Totus dha timiant, ca poita narànt chi aintr’e noti si mudessit in Surbìle, e massimamenti dha timiant is prateras e is mammas noedhas.
Fit cussu unu tempus in su cali is pipius moriant in grandu cantidadi e totus narànt ca sa curpa fit de Tzia Maria Coga. Totus sciiant ca fit issa chi, mudendusì in Surbìle, andàt in is domus a suciai su sanguni de is pipius modhis, ma nemus aiat mai potziu biri sa Surbìle in faina. Po custu motivu, totus ndi fuedhànt e totus, perou, dhu negànt.
Apollonia fit una piciaca bella e forti e, coiada de pagu tempus, s’agatàt a essi pringia manna e giai pronta a angiai. Una dhi, caminendi me in sa ia, aiat atobiau a Tzia Maria Coga e, mancai nci essit girau sa faci a s’atra parti de sa ia, custa dh’aiat firmada e dhi aiat nau: “Balla filla mia, ses impedia (**) manna…. seguramenti at a essi unu bellu pipiu…. poburu de issu…. ca custus sunt tempus legius po is pipius”. Apollonia, frastimendi e narendu brebus, aiat allonghiau su passu e, furriada a domu, ndi aiat fuedhau cun su pobidhu. Aici mi naras, aiat nau su pobidhu…. lassa chi nasciat su pipiu ca bis ca sa Surbìle dha cratzu deu! Passadas duas o tres cidas, fit nasciu un bellu pipiu mascu, bianch’e arrubiu a color’e fror’e fai, sanu e tundu. Sisinni, su pobidhu de Apollonia, intzandus aiat cuncodrau, in s’aposentu de a nca fit su pipiu, una fraci de messai prena de dentis e unu traivenu, e cuau si fit, setziu in terra a palas de su bratzolu de su pipiu cun d- una seguri in is manus. Totu in d-una, apena passau mesunoti, aiat intendiu unu sulidu forti de bentu, aici forti chi sa porta de s’aposentu aiat tremiu e, pustis, si fit aparessiu in s’aposentu una gatu niedha. Sa gatu si fit castiada a giru e, comenti aiat moviu su primu passu concas a su bratzolu, aiat apubau sa fraci prena de dentis e, chen’e ndi podi fai de mancu, aiat cumintzau a contai is dentis cun su peixedhu cosa sua…. unu, dus, tres……. unu, dus, tres ……. unu dus tres…. e torràt a cumintzai de bell’e nou …… Sisinni, biendi ca sa Surbìle fit arribada, si ndi fit pesau de sbotu narendi: “sana gei ses intrada ma nci as a istupai arrogada” e scurtu nci dhi aiat sa seguri chi, fatus dus furriacallus, aiat picigau su pei deretu de ainantis de sa gatu, seghendindeddu puliu puliu de sa camba. In d-una sbofetada de fumu sa Surbìle, meulendi po su grandu dolori, si fit sparessia, lassendi perou in terra su pei deretu cosa sua.
Pustis de cincu o ses dis, sa genti, passendi acanta de sa domixedha de Tzia Maria Coga, aiat cumintzau a pigai arrastu de fragu pudesciu… e, dai oi dai cras, is ominis de sa bidha aiant pigau coraggiu e furint brintaus aintru de sa domu, agatendi Tzia Maria Coga mota in terra e fit mota po su tropu sanguni chi aiat sderramau de su bratzu deretu, de aundi amancàt sa manu, segada de limpiu. Sa genti no sciiat ita arrexoni si donai de su chi biiant, e massimamenti ca poita nemus arrenesciat a cumprendi aundi si nci fit fichia sa manu chi ammancàt a Tzia Maria Coga. Calencunu aiat cumintzau a nai ca fit opera de su dimoniu, calencun’atru ca fit sa punitzioni de Deus…. dogniunu gei agatàt sa manera cosa sua po cumprendi e poita ammanchessit custa manu. Intzandus Sisinni aiat nau a totus: “no tenghestas tropu piedadi e no circhestas arrexonis… antzis circai di essi cuntentus e de fai festa, poita ca de sa dì di oi, is pipius de custa bidha no ant a morri prus ”. E andau si ndi fit cuntentu, ca poita issu e issu feti conosciat sa beridadi.
(*) termine usato in maniera dispregiativa per dire maga, fattucchiera, strega.
(*) incinta. Impedia perchè le donne incinte erano “impedite” a svolgere determinati lavori


text:
abbotinàre , vrb: abbutinae, abbutinare Definition fàere a una befa catzigandho, betandho a terra, faendho dannu, imbrutandho o àteru (in sensu morale puru): dhu’est fintzes s'idea de pònnere tréulu, trumbullu, iscúdere, atripare / abbutinare su logu = distrúere, burdellare, imbrutare su logu Synonyms e antonyms abbadinare, acacigai, arroinare, bíncere, destrui, istraitzare / imbratare Sentences no mi lasso abbutinare s'oltu meu ◊ su colzu pensamentu ti abbutinat s'ànima e su corpus ◊ unu càmiu at abbutinadu a unu ◊ unu trimizone de pessamentos istrambos mi ant abbotinatu ◊ cussu ist abbituau a isperditziae e abbutinae sa cosa 2. eris sa turulia mi fit abbutinandhe sos pannos 3. custa fardeta mi l'istràvio, ca in su telarju falat su pilu e mi abbutinat ◊ est in cherta de si nche labare su ludru chi l'at abbutinau su lúmene ◊ mamma tua mi at totu abbutinau e aviliu Translations French piétiner English to trample on Spanish pisotear Italian calpestare German zertreten.
acarcangiài , vrb: acracangiai Definition coment'e calare su cracàngiu apitzu de sa cosa po dha pistare, istrecare, fintzes in su sensu de istare faendho male a s'àteru Synonyms e antonyms abbaticare, acacigai, apatigai, apeutare, cubbire, incalcare, iscarcanzare Sentences chi nisciunus acracangit sa fossa aundi dhui at una cruxi prantada! 2. custu bisu malu s'acracàngiat su coru Etymon srd. Translations French piétiner, oppresser English to tread heavily on Spanish pisar, pisotear Italian calpestare, opprìmere German zertreten, erdrücken.
apatigài , vrb: apedicare, apeicare, apeigare, apeitai, apeitare, apeitigare, apetigae, apetigai, apetigare, apetzicare, apitigai, apitigare, petigare Definition pònnere o calare is peis apitzu (de calecuna cosa, de ccn.), nau siat in sensu reale e siat in cobertantza: fintzes pònnere pesu in pitzu; fintzes camminare Synonyms e antonyms abbaticare, acacigai, acarcangiai, apetillai, apetzulare, apeutare Sentences no colat in campusantu mancu pro apeigare su terrinu sa die de sos mortos ◊ fit apetighendhe sos passos de sos àteros ◊ ellus, po apetigai in su ludu andas, ca ndi tenis medas de crapitas!…◊ su pei istràngiu passat e apetigat ◊ so apedicanne sa patza ◊ ant apetzicau su nive ◊ seus apetigandho terra ◊ sas crapas ant apeigadu totu cussa zona ◊ apu apitigau su finugu cun is peis 2. s'ómine si avilit apetighendhe sas lezes de Deus ◊ cussu est apetighendhe su bene 3. seu tropu fadiau ca oi apu apeitau meda Etymon srd. Translations French piétiner English to trample on Spanish pisotear Italian calpestare German treten auf.
atripedhài , vrb Definition camminare trisinandho is peis, o coment’e iscudendho is peis a terra Synonyms e antonyms acacigai, pistae Etymon srd. Translations French piétiner English to shuffle Spanish pisotear Italian scalpicciare German scharren.
istripidàre , vrb: istripitare Definition fàere una genia de movimentu cun is cambas, ponendhodhas a grughe ballandho; fàere tzàcurros cun is peis iscudendho su fundhu de s'iscarpa a terra ballandho, fàere istribitu fintzes po cosa in contràriu Synonyms e antonyms aciapitai, atzopitai, istripizare, sciampitai / bacanare, sciumbullai, tzacai Sentences "Ràida?!…" isclameit, istripidèndhesi a sa notíscia ◊ àltziat sa boghe, si leat matana, istrípidat e sonat e, si li dant contra, segat s'arresonu ◊ eris note fit ballendhe: deo no lu aio bidu mai gai allegru, istripidendhe forte cun ambos pes! 2. prima de iscanzare die si est ischituladu e a pupa de iscuru est isérghidu che cane istripidadu (G.Mele) Translations French piétiner, trainer les pieds, faire du vacarme English to make an uproar, to shuffle Spanish pisotear Italian scalpicciare, strepitare German zertrampeln, lärmen.


text:
Tessera de su dialetu
Articulu in nugoresu
Sa tessera de su dialetu (in giapponesu: 方言札 Hepburn: hōgen fuda?) fit una pratica de casticu posta in opera dae s'iscola giapponesa pro inditare sos chi faveddaban in sa limba de Okinawa. Sa tessera l'an picada de boluntade issoro sos istudentes de s'isula a su comintzu de su seculu de XX, ma fit bènnia a obbricu cando sas politicas assimilatzionistas an sichìu a crèscher a pùstis de su 1917. A un'istudiante chi fit cassàu faveddande in sa limba de Okinawa su mastru ponìat sa tessera apitzicàda a tucru, fìntzas a cando no nde cassabat un'atteru. S'istudiante chi tenìat sa tessera a s'acabbu de dìe finìat iscùttu dae sos dotzentes[1][2].
Politicas chi s'assimizan a custa las aìan fattas fìntzas s'Italia in Sardigna pro de-sarditzare a sa zente, sa Frantza pro sos otzitanos (si bìat sa "vergonha") e in Gran Bretagna pro sos gallesos (si bìat su Welsh Not).


text:
Giornalista
Artìculu in LSC
Unu giornalista o zornalista[1] est una persone chi si dèdicat in manera profesionale a su giornalismu. Su traballu suo cunsistet in compilare e difùndere s'informatzione subra eventos atuales, sa gente, sas tendèntzias e sos problemas.
Sos tipos de giornalismu podent èssere medas: giornalismu sientìficu, giornalismu digitale, giornalismu de business, fotogiornalismu, etz. Sos fatos chi unu giornalista batit a su pùblicu sunt significativos in àmbitos comente sa polìtica, s'economia o sa cultura. Custu dat podere a sos giornalistas (pro custu motivu sa professione est a s'ispissu descrita comente su poderes de bator, in riferimentu a sos tres poderes costitutzionales) in su protzessu de sa formatzione de s'opinione pùblica e in s'influèntzia chi sa rivelatzione de custos fatos podet tènnere in sas posturas de custu pùblicu.
Cun sa rivolutzione digitale sunt naschidas tres maneras de fàghere giornalismu: su giornalismu traditzionale, su giornalismu partetzipativu (bidu in su Web 2.0, ue sos tzitadinos gènerant sos pròpios canales de distributzione, comente, pro esempru, su blog), e su giornalismu tzitadinu, chi est utilizadu dae sos mèdios traditzionales chi pregontant a sos tzitadinos de cumpartzire sas novas issoro cun fotografias, audio o vìdeos.
Orìgines[modìfica | modìfica su còdighe de orìgine]
A cumintzu de su de XIX sèculos, unu giornalista fiat calicunu chi iscriiat in sas publicatziones, ma in s'ùrtimu sèculu t comintzadu a si refèrrere a un'iscritore pro cuotidianos e rivistas.
Medas persones creent chi su giornalista est cuncambiàbile cun su reporter. Sende gasi, lu bìdere dae custu puntu de vista est limitadu meda, dae chi b'ant medas àteros tipos de giornalistas, includende sos capos de redatzione, fotògrafos, disegnadores de redatzione, e editore-sustitutu (britànnicos) o còpia-editores (nordamericanu). Una àtera diferèntzia importante est chi non si cunsìderant giornalistas sos disegnadores, iscritores e diretores de arte chi traballant esclusivamente in sa publitzidade, bidu chi su materiale e su cuntenutu sunt determinados dae sa persone chi achistat s'annùntziu. In manera indipendente de su mèdiu, su tèrmine giornalista batit una connotatzione o s'isetu de sa profesionalidade, cun su cunsideru pro su beru, s'impartzialidade, su bilantzu, sa decència e s'ètica, mancari sas normas podent variare a istèrrida intre publicatziones. Medas periòdicos de su mercadu massitzu non finghent in s'impartzialidade, mancari in paisos comente su Regnu Unidu, in generale s'aderant a unu còdighe de conduta voluntàriu, cun obietivos comente su mantenimentu de sa beridade. Carchi editore allegat chi s'inclinatzione e su pregiudìtziu est impossìbile de evitare, e chi est prus onestu assùmere un'opinione de redatzione assegurende chi custu materiale est in manera obietiva curretu.
Carchi tipu de giornalistas[modìfica | modìfica su còdighe de orìgine]
Giornalista ambientale[modìfica | modìfica su còdighe de orìgine]
S'incàrrigat de temas chi si relatzionant intre s'òmine e s'ambiente naturale suo. Andat dae s'informatzione agrìcula, de allevamentu, meteorològica, finas a aspetos sotziales, econòmicos, polìticos, de su chi tenet de bìdere cun su medioambiente. Investigatzione ecològica e difusione pro preservare su praneta.
Cibergiornalista[modìfica | modìfica su còdighe de orìgine]
Est cuddu ue su mèdiu printzipale pro sa chirca, elaboratzione e, mescamente, sa difusione de s'informatzione est su ciberispàtziu, cun internet comente a printzipale esponente. Sa funtzione sua fratat a fàghere chi sas informatziones complessas siant semplificadas e si podant cumprendere dotende·las de risorsas multimediales pro su megius intedere de s'utente.
Giornalista sientìficu[modìfica | modìfica su còdighe de orìgine]
Est cuddu chi cumprit una relatzione sistemàtica e professionista intre sa connoschèntzia sientìfica e sa sotziedade, sa printzipale meta sua est fàghere de sa sièntzia una sapièntzia pro su pùblicu in generale cun caratere informativu e didàticu.
Giornalista culturale[modìfica | modìfica su còdighe de orìgine]
Est cuddu chi s'incàrrigat de difusione de eventos e espressiones culturales de una sotziedade a traessu de sos mèdios massitzos de comunicatzione. A su turnu suo pretendet puru informare subra eventos s'essèntzia siant sas artes, sa mùsica e s'artesania. Mancari est manna custa camba de su giornalismu a causa de s'ampru tèrmine suo de su chi si connoschet comente a «cultura» est importante risaltare chi unu giornalista culturale est cuddu chi promovet sa fusiones o rennoamentos sas culturas passadas e cuntemporàneas, cun sa funtzione ùnica de dare a connòschere a su pùblicu noas subra manifestatziones de àteros logos.
Giornalista econòmicu[modìfica | modìfica su còdighe de orìgine]
Est unu giornalista ispetzialista in s'àrea econòmica, dende a connòschere cun una bisione generale s'istadu econòmicu de unu paisu determinadu, s'istadu de s'inflatzione, de sa moneda in antis su dollaru, èuro, etz.
Giornalista isportivu[modìfica | modìfica su còdighe de orìgine]
Est cuddu chi tenet cuntzetos generales de isport. Collit informatzione subra sos eventos isportivos a livellu locale, natzionale e internatzionale mustrende sas novidades chi si relatzionant cun sas diferentes disciplinas isportivas.
Arriscos[modìfica | modìfica su còdighe de orìgine]
Èssere giornalista podet èssere una professione arriscada in carchi paisu, dae chi sos giornalistas iscoberint beros iscòmodos pro carchi setore o grupos de podere.
Giornalistas impresonados[modìfica | modìfica su còdighe de orìgine]
Segundu su 2010 prison census de su Committee to Protect Journalists, durante su 2010 sunt istados impresonados 145 giornalistas totu in tundu de su mundu, una nùmerat rècord dae s'annu 2000.[2] Sos paisos cun prus giornalistas in sas presones suas sunt:
- Repùbblica Populare de sa Tzina (34)
- Iràn (34)
- Eritrea (17)
- Myanmàr (13)
- Uzbekistàn (6)
Reporters Sena Fronteras e Committee to Protect Journalists pùblicant raportos subra sa libertade de istampa e nd'organizant campagnas.
Segundu Reporters Sena Fronteras, su 2013 nch'at àpidu 87 giornalistas in ativu segrestados.[3]
Bidais puru[modìfica | modìfica su còdighe de orìgine]
Riferimentos[modìfica | modìfica su còdighe de orìgine]
- ↑ periodista solament ho diu el castellà mentre que JORNALISTA és alemany, danès, francès, italià, letó, lituà, neerlandès, noruec, occità, portuguès, romanès, suec, etc.
- ↑ «2010 prison census: 145 journalists jailed worldwide» (en anglès). Committee to Protect Journalists.
- ↑ Masó, Sara «Dia a dia». Capçalera, 163, març 2014, p. 95.
Bibliografia[modìfica | modìfica su còdighe de orìgine]
- Fowler, Nathaniel Clark. (1913). The Handbook of Journalism: All about Newspaper Work.--Facts and Information of Vital Moment to the Journalist and to All who Would Enter this Calling. New York: Sully and Kleinteich.
- Huffman, James L. (2003). A Yankee in Meiji Japan: The Crusading Journalist. Lanham, Maryland: Rowman & Littlefield. ISBN 0-742-52621-6; ISBN 978-0-742-52621-1
- Randall, David. (2000). The Universal Journalist. Sterling Virginia: Pluto Press. ISBN 0-745-31641-7; ISBN 978-0-745-31641-3; OCLC 43481682
- Stone, Ejijah Melville. (1921) Fifty Years a Journalist. New York: Doubleday, Page and Company. OCLC 1520155
- Woods, Donald. (1981). Asking for Trouble: Autobiography of a Banned Journalist. New York: Atheneum. ISBN 0689111592; ISBN 978-0-689-11159-4; OCLC 6864121


text:
àba , nf: ala, àua Definition arremu de sa carena de is pigiones chi dhis permitit de bolare; parte de is aeroplanos; sigomente is alas funt una a cada costau, s'impreat cun su significau de bandha, parte Synonyms e antonyms bandha, cherru, palte Idioms csn: abbèrrere o istèrrere sas alas = bogai is alas po bolai, bolai; a cal'ala m'apo a dare?! = comenti apu a fai?!, ite médiu ndhe leo?!, cali scioberu depu fai?; dàresi a un'ala = trocirisí, ponnirisí a una parti; pèndhere a un'ala = ispendhentare; fàghere s'ala a unu = èssere o dàresi a s'ala de ccn., fàghereli sa parte, is partesas, difendendidhu; dare ala a unu = iscurtàrelu, dàreli atentzione e pònnere mente; donai alas a unu = dàreli alidantza; segai o spitzai is alas a unu = leàreli sas fortzas; fai calai o abbasciai is alas a unu = abbirgonzàrelu male; leàresi, pigai o pesai alas = leare àrchidos, crèresi tropu, pigai tropu cunfiantza; pinnicai is alas = in suspu, mòrrere; a s'ala de intro, de fora, de… = a parti de aintru, de foras,…; bivi a aba de sartu = foranu, a oros de fora, in sa bidha; ala de nasu = pinna, càriga, nàstula; ala de cossu, de giponi, de bentone, de camisa = coedha; furriare una bestimenta a s'ala mala = pònniri sa parti de aintru, aundi si bit sa cosidura, a parti de foras; sas alas de su pische = itl. pinne; sas alas de su fígadu = itl. lòbo; ala de mata = naes, fustes birdes; un'ala de tempus = unu tantu de tempus (meses, annos); un'ala de líbberu = una pàzine; un'ala de bestiàmene = unu tallu, una cedha; girai alas alas = istare a inghíriu de carchi cosa, totu ororu de fora Sentences puzone mannu zughet alas mannas, puzone minore alas minores ◊ subra sas alas de su pensamentu isparit cun sas nues che majia (A.Dettori) 2. si che agateit a cudh'ala de riu ◊ dàedi a un'ala candho colat animales! ◊ dàdebbos, catedhutzos, a un'ala, ca est intrendhe su leone mannu! (Còntene)◊ ah, bois sezis: comente mai in custas alas, ite bonu bisonzu? ◊ dèu bivu a aba de sartu e is pudhas mias no istrobbant a nemus 3. no potasta mancu abas de camisa candu as satiau su liminaxu de domu mia! ◊ ant brigadu e sunt abbarrados un'ala de tempus chentza si faedhare ◊ andhei a teracu ma mi fatei un'ala de bestiàmene e mi ponzei a sa sola ◊ su mortu dh'iant postu in duas alas de mata po ndi dhu calai a bidha ◊ candu s'ingenugais, isterri a Pitanu un'ala de fardeta! 4. solu calecunu faghet s'ala a Cristos ◊ su prus forte fachiat s'ala a su metantzu ◊ dae li facher s'ala tue, fizu tuo est in cherta de mi sèdere a cabadhu! ◊ si tue no mi aias betadu s'ala, comente aia fatu a parare inoghe? ◊ mi fiat improdhendi una surra de atzarodhus po si ndi scutullai is abas! ◊ sanu e sentza neu, s'ala ti betet Deu! ◊ gi at coitau pinnichendi is alas…: a coranta annus s'est morta! 5. gei ti nau chi alas alas su tzerpi cun trassas malas est girendi e ti burlitat! ◊ is brebeis impunnadhas a in ca creis e sighidhas alas alas 6. a cal'ala nos amus a dare, a chie amus a cuntentare?! Surnames and Proverbs smb: Ala, Aledda, Aleddu Scientific Terminology crn Etymon ltn. ala Translations French aile English wing Spanish ala, parte Italian ala, lato German Flügel, Seite.
ancúa , nf Definition dhu narant po anca, camba; est puru sa parte de apalas de sa còscia de un'animale macellau, sa nàdiga, e sa petza chi portat / s'ossu de s'ancua = sa cannedha de s'anca Synonyms e antonyms anca, anconi Sentences carnatzeri valenti segat petza de ancua ◊ sa bricicheta 'e fogu bogat fumu niedhu de sa part'e s'ancua… Etymon ctl. ancuda Translations French gîte à la noix English haunch channell, hip Spanish parte posterior del muslo de animal Italian scannèllo German Kugel.
aterúbe, aterúe , avb: ateruve Definition àteru logu, in àteru logu, a un'àteru logu Sentences medas chi a s'apretu fuent rusuzant aterue su sustentu ◊ che fia in aterue, e no inue ses creindhe tue! ◊ custos sunt de aterue ◊ bénnida est s'ora, ma no benis tue, no fit aterue s'atopamentu Etymon srd. Translations French ailleurs English elsewhere Spanish ena otra parte Italian altróve German anderswo.
bàndha , nf: banna 1 Definition parte, foedhandho de logu o de tempus Synonyms e antonyms ala, cherru, filada, leada, parte, simada Idioms csn: a b., a bandhas (abbandha) = itl. in disparte; fàchere b. a unu = fai is partesas a unu; pònnere, collire cosa a b. = allogai una cosa; a b. de fora, de intro = a sa parti de foras, de aintru; annare, incaminàresi banna de… = andai faci a…; pònneresi a bandha = pònneresi a contu sou; dare bandha una cosa = passai, abbacai, menguare Sentences a una bandha e a s'àtera de su caminu bi sunt sos muros de sas tancas ◊ ch'est faladu a sa bandha de Campidanu ◊ a sa bandha de martis, de abrile, de mesaustu, a bandha de sas bàtoro, de mesunote ◊ li est andhau dae bandha de palas 2. su binu como fintzas in su tzilleri est postu a bandha ◊ mi at mutiu a una bandha e mi at nau cosa ◊ fia teracu ma a sos vinti annos mi ponei a bandha cun d-unu grustu de chentu porcos 3. de coro no mi poto divertire pro ca no mi dat bandha su dolore ◊ callentura furiosa male chi dat banna in lestresa ◊ sa zente at cumintzau a dare bandha a s'iscuricada, imbisitandhe su mortu Etymon itl. banda Translations French partie, côté English side, part Spanish parte, lado Italian parte, lato German Teil, Seite.
batorúnu , nm Definition de bàtoro, unu: una parte de css. cantidade o mannària ispartzia in bàtoro partes oguales Sentences si apillieit a sos carvonajos a li dare su batorunu de su carvone Etymon srd. Translations French quartier English quarter Spanish la cuarta parte Italian il 25% German fünfundzwanzig prozent.
cantòni , nm: contone, contoni Definition cugigone, tretu, parte o bandha de unu logu, de un'orruga / girai de chirru in cantoni = innòi e innia, fatu de su logu, de unu logu a s'àteru, de una parti a s'àtera Synonyms e antonyms bandha, chírriu, parte Sentences furrissí a custu cantoni ca fadeus sa braba! (A.Garau)◊ trentzeisí a cudhu cantoni ca depu ispariciai! ◊ allughie sos sírios de sa pache in sos cúcuros de sos bàtoro contones de su mundhu!(G.Piga)◊ bríllios e sonazos chin sonos míschios de puzones fachent dónnia contone ammachiare (L.Loi)◊ sunt fuidos peri sos contones de sa bidha 2. seu duas diis girendi de chirru in cantoni tochendi portalis e portixedhas de totus cussus chi mi depint dinai! Etymon srd. Translations French coin, côté English canto Spanish parte (f), lado Italian canto, parte German Ecke.
colizòne , nm: corigioni, corizone, curizone Definition sa parte prus méngius de su linu, sa chi tessent a tela, a pannos, a lentzolos, e fintzes sa parte prus bona de sa lana; su coro, is fogighedhas prus modhes de erbas acupadas (latuca, càule), fintzes su nasedhu, sa parte de mesu ue su frutuàriu (es. pira, mela e àteru) portat su sèmene / su corizone de s'ijerru = su grofu de s'ierru Synonyms e antonyms coramedhu / cdh. curicioni Sentences su corizone si trataiat pro su tessinzu a telarzu de sas telas fines Scientific Terminology rbr Etymon ltn. carilione(m). Translations French partie fine du lin English fine part of linen Spanish parte sutil del lino Italian parte fine del lino German feiner Teil des Leinens.
gàrga , nf Definition sa parte de fundhu de sa buca acanta de s'ingurtidórgiu, ma fintzes su gúturu; istampu mannu in is orrocas, gruta, tana de margiane / èssere agorratu che mariane in g. = acorrau de no si pòdiri fuiri Synonyms e antonyms gàrgara / garghile, gruta, pèlcia, péntuma / gargatu, tana 2. ah, mariane, in cue l'as sa garga! ◊ tres bias su focu nche fit falatu fintzas a bidha, agorrànnebi sa tzente che mariane in garga Scientific Terminology crn Translations French arrière-bouche English backmouth Spanish parte posterior de la boca, garganta Italian retrobócca German Mittelpharynx.
pàlte , nf: parte, parti Definition de una cosa o cantidade, unu tanti prus piticu de su totu, prus pagu de su totu, nau fintzes de s'interessu, de su chi tocat a unu (e deosi cantepare a sa chi tocat a is àteros); nau de logu, leada, bandha, su logu cunsiderau coment'e tretu postu de calecuna manera po chie dh'abbàidat o ndhe chistionat (ma si narat fintzes de tempus); a su tempus de is bàtoro regnos sardos si naraiat fintzes po regnu, logu = istadu, es. Parte de Càlaris / min. partichedha Synonyms e antonyms arressioni, arrogu, bículu, istallada, partzida / aba, bandha / cdh. palti | ctr. totu Idioms csn: sa parte = su chi a unu dhi tocat de s'interessu de sa famíllia, e "sa parti" fintzes in su sensu de unu terrenu; sa p. manna = sa menzus, sa prus manna, de calecuna cosa ispartzia in partes diferentes; fàghere partes belosas = fai calecuna cosa chi praxit a una parti de sa genti ma dispraxit a s'àtera; sa prus p. de…= sa mazore parte, su prus; pònnere a unu in p. de ccn. cosa = fàghere a manera chi in carchi modu bi siat cussu puru, dàreli una parte de carchi cosa; intrare in p. = tènniri o pigai sa parti de ccn. cosa; bogare sa parte de ccn. = de sa cosa chi si ponet a manigare o chi s'impreat, pònnere abbandha innanti sa parte de sa pessone chi no bi est presente pro bi la lassare; pònnere sa p., pagare sa p. = pònniri o pagai su chi tocat de pònniri o de pagai de calincuna cosa; fàghere, fai sa p. a unu = fàghere partzialidades, fàghere parte gelosa, fai s'ala o s'anta a unu, dare resone, difèndhere a unu, pònneresi a s'ala sua de acordu; s'ocru puru cheret sa p. sua = sa cosa depit èssiri bella de bisura puru; fàgheresi sa parte sua = fai, de trabballu, su tanti chi depit, unu, fai figura coment'e is àterus; fàghere sas partes = pratziri s'interessu, pratziri ccn. cosa intr’e totu is chi ndi depint pigai; èssere chentza arte e ne p. = abarrai sentza de nudha, a manus isbuidas, pruscatotu sentza de trabballu; a sa parte! (genia de saludu e cómbidu a chini benit candu sa genti est papendi e saludat nendi Bon'apititu!) = beni tui puru a papai cun nosu!, beni e piga! (ma si agiungit: Beni ca ti ndhe leas!); faedhare o fàgheresi a p. colada, a part'e subra = antibitzaresiche dèndhesi resone chentza ndhe àere, pigaisí sa parti manna; parti de aintru, parti de foras, parte de sero, parti de mengianu, a parti de chitzi = a sa bandha de…, a merí, a mengianu, e gai; pònnere a p. = lassai istai a una parti, fintzas allogai in ccn. logu, remonire; pònniri unu per parti = unu a cada bandha; no si ponit in parti de perdi = no faghet su contu de pèrdere nudha; part'e pari = paribari, s'unu cun s'àteru, de pari a pari; ne in parte ne in logu = in logu perunu; de parte de… = a su postu de…; po parte/parti mia…= a pàrrere meu, pro su chi interessat a mie Sentences una parte de s'ozu lu bendhimus, una parte nos la lassamus ◊ mi est tocada sa parti prus pitica ◊ su babbu lis at addesumadu sas partes, a sos fizos 2. míntemi in parte de sos milliones! ◊ l'at postu a parte de su regnu pro lu cumpessare de su bene chi li aiat fatu ◊ isse intrat in parte de s'eréssia ca fit maridu de una sorre de sa morta ◊ si at papau totu cudhu pisci e intrau in parti de sa petza puru ◊ at lassadu sa parte a sos fizos e a su teracu ◊ in cosa agnena mi seo agatau: seo in parte de unu magioledhu, ma àtera cosa no n'apo tocau ◊ sa prus parti de custa méndua est bícia ◊ l'ant triballadu a cumone e faghent sas partes de su chi bi essit ◊ e si pigat peri sa parti manna!…◊ faedhat a parte colada puru, candho no tenet resone! ◊ est poete chi si faghet sa parte sua in sas garas ◊ cussu no tenit arrexoni e tui dhi fais sa parti! 3. su pipiu est ispartzinandho sa cosa a totu is partes ◊ benit zente dae dogni parte e logu ◊ cun sa sula at trapassadu sa pedhe de parte in parte ◊ in sas partes de Patada bi est proindhe ◊ maridu meu est de sas partes de Campidanu ◊ apu connotu a unu de is partis de Aristanis 4. passendusí sa boxi part'e pari curriant po èssiri prontus a dhu biri ◊ sighiant a si itzutzullai part'e pari 5. notesta a parti de mengianu at fatu un'iscutulada de àcua 6. abbàida s’istrada, de parte de abbaidare a mie! ◊ est arrangiandhe su chi cheret arrangiadu, de parte de lu fuliare 7. pro parti mia, dèu seu cuscientziosu ◊ no bi at pro parte mia àteru santu chi apat afrontadu su turmentu (Tucone) 8. babbai miu teniat una parti a mesapari in su sartu de Lanusè, ma su meri biviat in Àrtzana Surnames and Proverbs smb: Partis Etymon ltn. parte(m) Translations French part, partie, côté English part, side Spanish porción, parte, lado Italian porzióne, quòta, parte, lato German Teil, Seite.


text:
1 A dies XXVIIII de lampadas de MCCCCXXV.
2 Conparsyt Andriuçu de Pogiu narande adversu et contra canonicu Baltamu Solinas qui l’aviat levadu CL teulas dae su muntone qui fuit in su furraghe. 3 Et gasy rispondet su scritu canonicu qui non l’at leada sy non pro sua comente et comporada que l’aviat, et que sa dicta teula fuit a qui su muntone de qui su dictu canonicu sença nexiunu viciu sy at leadu sa dicta teula. 4 Et gasy canonicu Paulu bona memoria narat que sa dicta teula fuit sua et boliat ila; 5 de que su dictu canonicu Baltamu, non volendo aver briga, li dat sa dicta cantitade desa teula, et pertantu su capidulu, non ischordante s’unu de s’ateru, li ant dadu tempus ad canonicu Baltamu de unu mese que depiat dimandare sa dicta teula ad que l’at dada, over ad eredes suas desu dictu canonicu Paulu, et qui infra su mese li depiat dare {dare} ad Andriuçu CL teulas.